Marš u Moksvi\nŠarenolike gomile ruskih nacionalista učestvovale su u Moskvi u Ruskom maršu koji se tradicionalno poklapa sa državnim praznikom – Danom narodnog jedinstva dok je Kremlj, na čelu sa predsednikom Vladimirom Putinom i njegovim pristalicama, organizovao svoju patriotsku proslavu u čast ovog dana.\nPrema nekim procenama na skupu u centru prestonice bilo je oko 75.000 ljudi, koji su, u prisustvu predstavnika glavnih partija, uz muziku i koreografiju koja je, po nekima, podsećala na vreme Sovjetskog Saveza, prošli kroz centar Moskve noseći transparente s natpisima "Zajedno smo sila!" i "Verujemo u Putina!", mada kritičari politike Kremlja tvrde da je veliki broj radnika i učenika pod prisilom došao na skup.\nRivalski skupovi nacionalista, ali i kremljanskih zvaničnika, održavaju se u senci rata u Ukrajini i tvrdnji Kijeva i Zapada da Rusija šalje oružje i vojsku kao pomoć separatistima za sukobe koji su do sada već odneli više od četiri hiljade života.\nU jednom od moskovskih predgrađa okupilo se oko dve hiljade desničara noseći zastave carske Rusije, dok ih je policija u opremi za razbijanje demonstranata posmatrala sa druge strane kordona.\nUčesnici u povorci, neki sa maskama, kamuflažnim odelima i bejzbol kapama uzvikivali su parole – „Rusija Rusima“, „Svi za jednog, jedan za sve“, „Napred Rusi“. Mada su neki od njih salutirali nacističkim pozdravom, marš nije bio nasilan, a slični skupovi održani su i u drugim ruskim gradovima uključujući, po prvi put, ukrajinski region Krim, koji je Rusija anektirala u martu.\nDruga povorka od dve i po hiljade ljudi, sačinjena od monarhista i radikalnih pravoslavaca, kretala se nešto kasnije rezidencijalnim kvartovima Moskve.\nOd svog trećeg mandata, ruski predsednik Putin je u više navrata podržavao patriotizam kao ključnu pretpostavku sigurne budućnosti Rusije, ali su on i njegova vlada postajali, iz godine u godinu, sve agresivniji, dovodeći do usijanja svoje odnose za Zapadom zbog ponašanja Kremlja prema Ukrajini.\n„Ove godine suočeni smo sa brojnim izazovima“, obratio se Putin svojim pristalicama. „Kao i mnogo puta tokom naše istorije, naši ljudi su odgovorili jedinstvom i moralnom i duhovnom obnovom“, kazao je Putin.\nMada su predsednik Vladimir Putin i njegova vlada napravili tokom poslednje godine oštar zaokret, prigrlivši nacionalizam i patriotizam, zvaničnici su ovaj put bili neočekivano hladni prema Ruskom maršu. Umesto u centru grada, kako su organizatori zahtevali, njihovi skupovi su odobreni u zabačenim predgrađima.\nTakav stav u mnogome je odraz dvosmislenog odnosa Kremlja prema nacionalistima koji su za zvaničnu politiku previše radikalni, mada su i ekstremni desničari s druge strane nezadovoljni stepenom odlučnosti Putina prema nekim gorućim pitanjima, što vladajuća vrhuška teško prihvata.\nMarš u Sankt Petersburgu\nNedavno se i sam predsednik Rusije Vladimir Putin dotakao ovih tema tokom razgovora sa učesnicima međunarodnog diskusionog kluba "Valdaj" u Sočiju.\n„Ja sam najveći nacionalista u Rusiji“, rekao je on. „Međutim“, nastavio je u svom stilu, „najveći i najprihvatljiviji nacionalizam je kada sprovodite politiku koja će doneti dobra ljudima. S druge strane, ako nacionalizam nosi sa sobom isključivost prema drugim ljudima i pretvara se u šovinizam, on može da uništi našu državu, koja je stvorena kao miltietnička i multikonfesionalna zemlja“.\nSa ovakvom izjavom, Putin „pokušava da postavi parametre prihvatljivog nacionalizma“, primećuje profesor Njujorškog univerziteta Mark Galeoti.\n„On nastoji da definiše prihvatljivi nivo nacionalizma u kome neće biti rasizma, međuetničkog nasilja ili tenzija, niti suštinski radikalnih socijalnih mera“, objašnjava Galeoti. „Umesto toga on zagovara patriotizam, i mislim da je to zapravo ključna stvar. Kada kaže ‘nacionalizam’ Putin misli na ‘patriotizam’ što bi trebalo da znači neku vrstu lojalnosti prema postojećem stanju.”\nMeđutim, izgleda da Kremlj ima dosta razloga za brigu. Nakon što su ruski nacionalisti pružali materijalnu pomoć i obezbeđivali dobrovoljce za borbe na istoku Ukrajine, neki od njih više ne skrivaju nezadovoljstvo podrškom Moskve separatistima, zahtevajući mnogo radikalnije korake, kako u Ukrajini tako i u samoj Rusiji.\nInače, Ruski marš se održava od 2005. godine kada je uveden Dan narodnog jedinstva u slavu odbrane Rusije od poljskih zavojevača 1612. godine, kojim je zamenjeno obeležavanje Oktobarske revolucije iz 1917. godine, tako da Kremlj pokušava da oboji taj dan mnogo više u patriotskim, nego nacionalističkim bojama.\nOvogodišnji Ruski marš održava se u atmosferi unutrašnjih tenzija, s obzirom da je jedan od vodećih opozicionara Aleksej Navalni u kućnom pritvoru zbog optužbi za više krivičnih dela.\n„Putin zapravo i nije nacionalista, već najobičniji posmatrač“, reći će Jegor Prosvirnin, urednik nacionalističkog sajta „Sputnik i Pogrom“, tvrdeći kako je on postavljen od strane vladajućih korporacija da upravlja političkim procesom, dok „istaknuti članovi tajne policije kupuju vile i palate po Azurnoj obali“.\nS druge strane Kremlj je drastično redukovao pojavljivanje zagriženih nacionalista Aleksandra Dugina i Aleksandra Prokhanova na državnoj televiziji.\nAlina Polijakova, viša stručna saradnica na Bernskom univerzitu, i stručnjak za pitanja ekstremne desnice u Evropi primećuje da je ukrajinski sukob istakao podele u okviru ruskih nacionalista između patriotske, prodržavne i imperijalističke opcije. Ona kaže da Kremlj aktivno pomaže desničarske, nacionalističke partije i organizacije širom Evrope, pozivajući neke od njih da šalju posmatrače tokom izbora na Krimu ili u samoj Rusiji, što možda „generiše nezadovoljstvo među nekim ruskim nacionalistima“.\nU tom smislu Galeoti tvrdi da postoje četiri ključna stuba ruskog nacionalizma – imeperijalističke pretenzije, socijalni konzervativizam (naklonjenost Ruskoj pravoslavnoj crkvi i netrplejivost prema homoseksualnosti), etnički šovinizam i ekonomski radikalizam koji se zasniva na preraspodeli dobara na osnovu etničkih kriterijuma.\nŠto se tiče prve dve tačke, Putin je uradio tačno onoliko koliko je potrebno da izađe u susret očekivanjima nacionalista, mada bi dve poslednje značile otvaranje Pandorine kutije od čega Kremlj beži glavom bez obzira, dodaje Galeoti.\nS druge strane, Kevin Rotrok, urednik portala RuNet Echo podseća da upravo Prosvirin i drugi nacionalistički lideri predviđaju da bi pogoršanje ekonomske situacije moglo da donese etničke tenzije u samoj Rusiji.\nTo je potencijalno opasno za Putina, mada dobri poznavaoci kremljanskih prilika ne očekuje da bi to pitanje moglo da izbije u prvi plan već od ovog Ruskog marša.


SAD smatraju da su u aktuelnom diplomatskom procesu eventualne sankcije protiv Irana neminovne\nVisoki zvaničnici pet stalnih članica Saveta bezbednosti i Nemačke pokušali su danas u Parizu da formulišu saglasnost o zajedničkom suočavanju sa iranskim nuklearnim programom. Razgovori su vodjeni pred važan sastanak Ujedinjenih nacija na kojem SAD i vlade zapadnoevropskih zemalja planiraju da zatraže sankcije protiv Irana.\nDiplomatski predstavnici i dalje nemaju zajedničku strategiju u odnosu na nuklearni program Teherana, mada je Medjuanrodna agencija za nuklearnu energiju pre par dana saopštila da se Iran oglušava o zahtev svetske organizacije da obustavi obogaćivanje uranijuma. Izveštaj te agencije je bio tema pariskih razgovora na kojima su se našli predstavnici SAD, Britanije, Francuske, Nemačke, Kine i Rusije. Američki državni podsekretar, Nikolas Berns, rekao je novinarima u Parizu da se očekuje da vlade evropskih zemalja pripreme rezoluciju kojom se zahteva nametanje sankcija Iranu:\nOtvoreno govoreći, SAD smatraju da su u okviru ovog diplomatskog procesa eventualne sankcije protiv Irana neminovne; sankcije kojima će se izolovati iranska vlada i povećati diplomatski pritisak kako bi se ta vlada navela da se vrati razumnijoj politici, obustavi tekućih aktivnosti i pregovorima.\nMedjutim, Kina i Rusija se protive sankcijama. U izveštaju danas objavljenom u teheranskom listu Kajan, iranski ministar inostranih poslova Manučer Motaki izrazio je uverenje da Peking i Moskva neće promeniti taj stav. Iran je danas takodje saopštio da je otkrio nova nalazišta uranijuma.\nMada Teheran tvrdi da ima pravo na nuklearni program pošto ga razvija isključivo u mirnodopske svrhe, vlade zapadnih zemalja strahuju da Iran u stvari radi na razvoju nuklearnog oružja. Pitanje sankcija bi moglo da bude pokrenuto na sastanku ministara inostranih poslova u sedištu UN-a u Njujorku, 9. maja.\nKao stalne članice Saveta bezbednosti Kina i Rusija imaju pravo veta na svaku rezoluciju kojoj se protive. Ukoliko šest zemalja ne uspe da se saglasi o sankcijama, ne preostaje mnogo diplomatskih alternativa kojima bi mogao da se kazni Iran, kaže francuski analitičar Gijom Parmentje, koji se nalazi na čelu istraživačkog instituta Francuski centar za SAD. On takodje odbacuje mogućnost da Vašington podrži vojnu opciju.\nIz Vašingtona se čuju ratni bubnjevi ali to u ovom trenutku ništa ne znači. Američka okupacija Irana ne dolazi u obzir. SAD nisu u vojnom položaju za tako nešto.\nAmerički zvaničnici ukazuju da u sporu oko iranskog nuklearnog programa slede diplomatsku opciju ali naglašavaju da su u igri takodje i druge opcije -- uključujući i vojnu.


Uhapšen Josip Tolić, osumnjičen za ratni zločin protiv srpskog stanovništva – mojKontakt portal – Radio Televizija Kontakt\nUhapšen Josip Tolić, osumnjičen za ratni zločin protiv srpskog stanovništva\nGranična policija BiH uhapsila je Josipa Tolića, osumnjičenog za ratni zločin protiv civilnog srpskog stanovništva na području Odžaka i Broda 1992. godine.\nTolić je uhapšen po nalogu Tužilaštva BiH, koje protiv njega vodi istragu zbog sumnje da je, kao pripadnik 102. Odžačke brigade HVO-a, učestvovao u psihičkom i fizičkom zlostavljanju zarobljenika srpske nacionalnosti koji su bili zarobljeni u više logora na području Odžaka i Broda od maja do oktobra 1992. godine.\nOn je osumnjičen da je, u svojstvu komandira straže, lično učestvovao u zlostavljanju više desetina žrtava srpske nacionalnosti, saopšteno je iz Tužilaštva BiH.\nTolić je predat postupajućem tužiocu koji će ga ispitati u svojstvu osumnjičenog, nakon čega će uputiti prijedlog za određivanje mjere pritvora.\nPripadnici Jedinice granične policije Brod kontrolisali su Tolića juče oko 11.00 časova u autobusu koji se saobraćao na relaciji Cirih – Srebrenica na ulazu u BiH, na međunarodnom graničnom prelazu Brod. Istog dana predat je Tužilaštvu BiH.\nNa Univerzitetu u Banjaluci slobodno 450 mjesta


Amfilohije: U litijama da se pridržavamo zdravstvenih mera, tužilaštvo i policija da ne krše zakon - Sputnjik Srbija\n15:32 20.06.2020 (osveženo 15:34 20.06.2020) Preuzmite kraći link\n„Dužnost nam je da, čuvajući sebe, čuvamo i sve oko sebe. Jer, brat, a svaki čovek nam je brat, najveća je svetinja na zemlji“, navodi se u javnom pozivu objavljenom na sajtu Mitropolije crnogorsko-primorske.\nMitropolit je pozvao Državno tužilaštvo i Upravu policije, kao i druge nadležne organe, da se pre i posle litija ponašaju zakonito i da ne donose, kao prošle nedelje i ranije, nezakonite akte protiv sveštenstva, monaštva i vernog naroda zbog učešća na litijama.\nKako je dodao, oni su dužni da zaštite, a ne da krše Ustavom zagarantovana ljudska prava i slobode.\n„Molimo se Svetoj Trojici da nas isceli i zaštiti od svih virusa, a posebno od virusa nepravde, bogomržnje i bratomržnje“, naveo je mitropolit Amfilohije.\nMitropolit Amfilohije, ne damo svetinje


Vojnici NATO-a „svetinja“ u Crnoj Gori — za njih zakoni ne važe - 27.10.2017, Sputnik Srbija\nVojnici NATO-a „svetinja“ u Crnoj Gori — za njih zakoni ne važe\nCrnogorska Vlada usvojila je predlog zakona o potvrđivanju više sporazuma sa NATO-om i državama-članicama Alijanse, koji predviđa da svu krivičnu i disciplinsku... 27.10.2017, Sputnik Srbija\n19:08 27.10.2017 (Osveženo: 03:45 26.08.2021)\nCC BY 2.0 / Gjunollie / Gjunollie Follow NATONATO vojnici\nCC BY 2.0 / Gjunollie / Gjunollie Follow NATO\nCrnogorska Vlada usvojila je predlog zakona o potvrđivanju više sporazuma sa NATO-om i državama-članicama Alijanse, koji predviđa da svu krivičnu i disciplinsku nadležnost ubuduće nad vojnicima NATO-a u Crnoj Gori ima država koja ih šalje, pri čemu za strane NATO trupe na teritoriji Crne Gore neće važiti crnogorski zakoni.\nPredlog sporazuma koji uskoro treba da usvoji crnogorski parlament predviđa da će svi vojnici NATO-a i osoblje koje druge članice Alijanse šalju u Crnu Goru, biti izuzeti od primjene propisa o pasošima i vizama, i da za njih neće biti imigracionog nadzora prilikom ulaska u Crnu Goru ili izlaska iz nje, kao i potpuno izuzeće od svih crnogorskih zakona po pitanju prijema i kontrole stranaca.\nDržava Crna Gora se takođe prema predloženom sporazumu odriče svih potraživanja za naknadu štete na cjelokupnu imovinu u svom vlasništvu koju koristi njena kopnena vojska, mornarica ili vazduhoplovstvo, ukoliko je tu štetu prouzrokovao neko od pripadnika oružanih snaga ostalih armija NATO-a.\nPrema sporazumu Crne Gore sa Alijansom, svaka ugovorena strana odriče se svih svojih prava prema bilo kojoj drugoj ugovorenoj strani, koja se odnose na pretrpljenu povredu ili smrt lica koja je uslijedila od strane pripadnika oružanih snaga drugih članica NATO-a tokom, kako se navodi, „obavljanja njihovih službenih dužnosti“.\nNovinar DAN-a Marko Vešovićm koji je istraživao ovu temu, za Sputnjik kaže da je u ovom slučaju lako zaključiti da će usvajanjem predloženog sporazuma između Crne Gore i NATO-a ubuduće svi „pripadnici NATO alijanse biti praktično izuzeti od primjene crnogorskih zakona“, na šta su, kako podsjeća, brojni protivnici članstva u NATO godinama upozoravali, jer se definitivno radi o pristajanju na pravila igre na koja nikako ne mogu da pristanu „države koje istinski drže do svoje suverenosti“.\n„Bez ikakve sumnje ovo otvara brojna pitanja i brojne dileme kako će se se to u Crnoj Gori zaista sprovoditi, i kakve će to praktične posledice zaista imati. Evidentno je da dolazimo u situaciju da možda čak pripadnici oružanih snaga NATO-a mogu da izvrše ubistva, ili da počine neke druge kriminalne radnje, a da sve to bude prikriveno pod plaštom obavljanja službene dužnosti ili sprovođenja nekih ciljeva koji su definisani sjevernoatlantskim Ugovorom, dok za to u Crnoj Gori niti bivaju optuženi, niti odgovaraju, niti snose bilo kakve druge posljedice“, kaže Vešović.\nVešović takođe naglašava i da se ovim Ugovorom Crna Gora odrekla svih potraživanja za eventualnu štetu koja bi nastala u slučaju da snage NATO-a na crnogorskoj teritoriji sprovode bilo kakve aktivnosti koje se mogu opravdati zaštitom i ciljevima iz sjevernoatlantskog Ugovora.\n„Ako neko od njih u Crnoj Gori napravi neku štetu, to može da se obrazloži time da je obavljao neke službene zadatke i štitio interese NATO-a, a Crna Gora neće moći da insistira na potraživanjima ili zaštiti svojih interesa, jer se ovim Ugovorom toga odrekla“, podvlači naš sagovornik.\n„Šta reći osim da se suštinski radi o završnici jednog procesa kojem prisustvujemo godinama. Ulazak Crne Gore u NATO je bez ikakve sumnje nešto što su mnogi ovdje ocijenili kao prilično pogubno, i to sada dobija neke svoje praktične posledice, a može se očekivati da dobije i neke druge, u smislu da se konačno crnogorska Vojska postavi kao neka pomoćna jedinica zapadnim vojnim snagama u aktivnostima ili na Balkanu, ili negdje drugo gdje Alijansa ocijeni da je to potrebno. Jednostavno prisustvujemo jednoj vrsti pravnog i političkog nasilja, i ja sam vrlo ubijeđen da većina crnogorskih građana, da je neko zaista želio da sazna njihovo mišljenje, nikada ne bi pristala na potpisivanje ovakvih sporazuma i zakona, i to još u ’krnjem parlamentu‘ i bez prisustva opozicije“, zaključuje Vešović.


Kamenicama na čuvare samita G 20 - KONTRAPUNKT - - Kamenicama na čuvare samita G 20\nNedelja, Novembar 19, 2006 - 03:44 PM NT - 954 Reads Iz drugih izvora\nKamenicama na čuvare samita G 20\nMELBURN - Australijska policija na konjima juče se sukobila sa demonstrantima koji su uzvratili kamenicama i staklenim flašama protestujući protiv samita Grupe 20, koju čine najveći finansijski moćnici sveta, javio je AP.\nIako je prethodno najavljen kao miran, njihov protest protiv siromaštva u svetu pretvorio se u ozbiljan okršaj s policijom. Jedan policajac je povređen - slomljen mu je zglob na ruci, a još nekolicina njegovih kolega prošla je s manjim posekotinama i modricama. - Zasad je uhapšeno dvoje demonstranata, ali to verovatno nije konačan broj - rekla je novinarima Kristin Nikson, policijski komesar australijske države Viktorija. - Bacali su na policiju kamenice, kante za đubre... sve što im je došlo pod ruku i uništavali imovinu - kazala je ona podsetivši da ovako nasilnih demonstracija nije bilo u poslednjih šest godina. Policija je jedva zadržala gnevne učesnike protesta da ne upadnu u hotel u kojem je prvi čovek Federalnih rezervi SAD Ben Bernank razgovarao s najvišim finansijskim zvaničnicima evropskih, azijskih i latinoameričkih zemalja. Na dnevnom redu bila su globalna ekonomska pitanja. Demonstranti su razlupali policijske barikade kojima je bio preusmeravan saobraćaj i sprejom išarali okolne zgrade. U jurišu na policiju, dvestotinak najrazjarenijih demonstranata, koji su nosili crvene marame na licima, bacilo je i nekoliko dimnih bombi na policiju. AP prenosi da je jučerašnji protest okupio oko 3.000 ljudi koji su došli da iskažu svoje protivljenje svetskoj ekonomskoj politici, oličenoj u samitu ministara finansija i guvernera centralnih banaka članica Grupe 20. Australijski zvaničnici su demonstrante okarakterisali kao ljude koji žele da okaljaju ugled zemlje-domaćina samita. PRIPREMILA S. Đ. P. Izvor: http://www.glas-javnosti.co.yu/... permalink


Ministarstvo vanjskih poslova Bosne i Hercegovine je putem Ambasade BiH u Berlinu kontaktiralo tokom dana predstavnike njemačkih institucija i aviokompanije “Eurowings” nakon što putnicima, državljanima Bosne i Hercegovine, nije omogućeno da u Stuttgartu bez negativnog PCR testa uđu u avion “Eurowingsa” na letu za Sarajevo.\nDirekcija “Eurowingsa” je danas uputila izvinjenje zbog neugodnosti koje su državljani BiH na tom letu imali zbog navedenog slučaja. Naveli su da će svim putnicima, na njihov zahtjev, biti prebukirane karte, dok eventualna ostala materijalna obeštećenja i slično, mogu biti predmet ličnog zahtjeva kompaniji “Eurowings” ili predmet parničnog postupka pred njemačkim sudovima.\nAmbasada BiH u Berlinu je izvijestila sve bh. državljane koji su imali neugodnosti na aerodromu u Stuttgartu o kontaktima sa njemačkim vlastima i direkcijom kompanije “Eurowings” te da su Ambasada u Berlinu kao i Generalni konzulat u Stuttgartu, u skladu sa svojim ovlaštenjima, na usluzi svim državljanima BiH kojima je potrebna konzularna pomoć.\nMinistarstvo vanjskih poslova BiH podsjeća da državljanima BiH prilikom ulaska u našu zemlju, pored bosanskohercegovačkog pasoša, nije potreban nikakav dodatni dokument, pa ni potvrda negativnog testa na koronavirus.\nLetovi iz Mostara za Dusseldorf od 4. jula svake nedjelje\nWizz Air i Eurowings ponovo lete od narednog mjeseca?\nEurowings potvrdio, ponovo počinju letjeti iz Sarajeva za Njemačku\nvratio se iz švicarske\nAlić: Mladi ljudi iz BiH i dijaspora ključni za prosperitet društva\nZa firmu 'SwissBiH' kaže da djeluje u dva pravca. Prvi pravac je privlačenje stranih investicija u BiH, gdje su im u primarnom...\nObjavljena lista sarajevskih zanatlija koji su dobili poticaje\nRok za prigovore na ovu listu otvoren je 15 dana od dana objavljivanja rezultata.\nIz Vlade FBiH se hvale brojem zaposlenih, kažu da su njihove mjere dobre


MIP BiH preplatio zgrade ambasade u Zagrebu i Beogradu\nBANJALUKA - Ministarstvo inostranih poslova /MIP/ BiH izdvojilo je prošle godine skoro tri miliona KM za zgrade ambasada u Beogradu i Zagrebu za koje se ispostavilo da nisu odgovarajuće, iako su za taj novac mogli da budu kupljeni znatno bolji objekti, kaže za "Glas Srpske" izvor iz ovog ministarstva.\nSagovornik lista ističe da je obavljen loš izbor i da su objekti, posebno u Beogradu, preplaćeni, jer je van reprezentativne zone i u slijepoj ulici za milion i po KM kupljena privatna kuća koja je svojevremeno prodavana za 450.000 evra.\n"Cijena je zbog kojekakvih ugrađivanja porasla za 340.000 evra", kaže sagovornik lista i dodaje da je novac koji je utrošen u kupovinu prostora u slijepoj ulici bio dovoljan za kupovinu objekta na Vračaru ili u nekom elitnom beogradskom naselju.\nPrema njegovim riječima, očito je da su u transakciju svoje prste umiješali bošnjački kadrovi u Ministarstvu inostranih poslova BiH.\n"Srbija je svojevremeno tražila od BiH da joj ustupi prostor u Ankari koji je BiH dobila podjelom imovine bivše Jugoslavije i za koji bi dobila prostor u užem dijelu Beograda. Nekome nije bila u interesu zamjena, jer se u tom slučaju nisu mogli ugraditi u kupovinu objekta u Beogradu za potrebe ambasade", kaže sagovornik "Glasa Srpske".\nBiH je za ambasadu u Zagrebu kupila objekat na Pantovčaku u koji je smješteno i konzularno odjeljenje ambasade, koje se ranije nalazilo u centru grada, zbog čega se građani već žale, naveo je taj izvor.\nMinistar inostranih poslova BiH Igor Crnadak ranije je na pitanje da li je previše novaca dato za objekte u Zagrebu i Beogradu rekao da to Ministarstvo nije imalo veze sa procesom kupovine objekata za dvije ambasade i da je to radila komisija koju je imenovao Savjet ministara.\nPoslanik SNSD-a u Parlamentu BiH Milica Marković kaže da je kompletno stanje u Ministarstvu inostranih poslova i diplomatsko-konzularnoj mreži veoma loše i da se u to uklopila i kupovina objekata za ambasade.\n"Nedopustivo je da nisu iskorištene povoljne ponude i prilike kao što je BiH svojevremeno imala da riješi pitanje ambasade u Srbiji", rekla je Markovićeva i dodala da Crnadak nije uradio ništa da popravi stanje u diplomatsko-konzularnoj mreži.\nBih ima 56 diplomatsko-konzularnih pre\ndstavništava u svijetu, a većina zgrada u kojima su smještene ambasade, misije, konzulati rezidencije i stanovi za diplomate nisu u vlasništvu BiH, nego su iznajmljeni.


25 May 2017 07:49 am\nCrna Gora domacin sastanka lidera drzava Zapadnog Balkana\nPodgorica, (MINA) – Crna Gora ce pocetkom oktobra biti domacin narednog sastanka predsjednika vlada drzava Zapadnog Balkana, dogovoreno je na sastanku u Briselu.\nPremijer Dusko Markovic je nakon sastanka lidera drzava Zapadnog Balkana kazao da je evropska perspektiva Crne Gore sasvim izvjesna.\nDrazave Zapadnog Balkana, prema njegovim rijecima, trebaju ruku pod ruku, zajedno da rade na evropskoj i evroatlantskoj perspektivi cijelog regiona.\nMarkovic je kazao da je primjer za to odnos Srbije i Crne Gore, gdje razliciti pogledi na pojedina vazna pitanja integracija ne moraju biti ogranicenja.\n"Crna Gora je zavrsila proces integracija u NATO, Srbija je zauzela poziciju neutralnosti, ali je u svakom trenutku rukovodstvo Srbije i Vlada podrzavala Crnu Goru na putu integracija u NATO", kazao je Markovic.\nOn je porucio da razlike i nivo ostvarenog napretka u evropskoj integraciji ne mora da bude prepreka, nego treba da bude podsticaj da se zajedno na tom putu napreduje.\n"Na kraju smo prihvatili model da se cesce sastajemo, da razmjenjujemo informacije o politickim prilikama u regionu i da u skladu sa tim opredjeljujemo nase pozicije. Zbog toga sam predlozio da Crna Gora bude prvi domacin sastanka u ovom formatu i dogovorili smo se da to bude u prvoj polovini oktobra", kazao je Markovic.\nRekao je da ocekuje da ce tada imati priliku da u ovom formatu ugosti visoku predstavnicu Evropske komisije, Federiku Mogerini, "a ne da se sastajemo na njenu incijativu".


Sedam klubova i dalje u borbi za opstanak\nDva kola pre kraja ove duge i naporne fudbalske sezone borba za opstanak i dalje ne jenjava u Područnoj fudbalskoj Ligi Zrenjanin, pa je tako sve veći i veći broj klubova direktno ili potencijalno ugrožen i o svom opstanku u ligi moraće da strepi do poslednjeg trenutka. Odavno je već bilo poznato da su Lehel, Tamiš i OFK Klek ispali iz lige i da će se naredne sezone takmičiti u nižem rangu, ipak za preostala dva ili tri mesta (tačan broj ekipa koje ispadaju još uvek nije poznat), odnosno kako bi izbegli jednu od pozicija koje vode u niži rang, i dalje se bori veliki broj timova, a sve je jasnije da će borba trajati do poslednjeg minuta.\nTrenutno u najtežoj poziciji nalazi se 2. Oktobar iz Kumana. Posle odličnog starta i šarolikog nastavka sezone, ekipa iz Kumana imala je u jednom momentu seriju od sedam utakmica bez pobede što ih je koštalo vrednih bodova i verovatno boljeg plasmana u finišu sezone. U preostala dva kola 2.Oktobar će ugostiti trenutno trećeplasirani tim sa tabele, Mladost iz Banatskog Despotovca, dok će u poslednjem kolu gostovati ekipi MSK koja se takođe nalazi u opasnoj zoni. Pitanje je da li bi i obe pobede, osnosno 6 bodova bili dovoljni Kumančanima za opstanak, ali svakako vredi pokušati i nadati se povoljnom razvoju situacija u drugim utakmicama pa čak i rangovima takmičenja.\nTri boda više od Kumančana na tabeli ima Radnički 1911, tim koji je sa vrha tabele dozvolio sebi takav luksuz da se sad grčevito bori za opstanak. Glavni krivac za ovaj sunovrat ekipe iz Jaše Tomić može se pronaći u očajnoj formi i samo šest osvojenih bodova u poslednjih 9 utakmica ovog proleća. Do kraja sezone, Radnički 1911 će na svom terenu ugostiti Mladost iz Lukićeva, ekipu kojoj su bodovi takođe neophodni, dok će u poslednjem kolu ekipa iz Jaše gostovati Crvenoj Zvezdi u Ruskom Selu. Šest bodova iz oba susreta garantuju opstanak, tri boda bi produžila nadu za opstankom, sve manje od toga bi verovatno značilo ispadanje iz lige.\nU sličnoj situaciji nalazi se i Rusanda koja ima bod više od Radničkog, ali i nešto lakši raspored u preostala dva kola. Prvo će Melenčani na gostovanje već otpisanom Tamišu da bi u poslednjem kolu na svom terenu dočekali Polet iz Nakova. Iako je Polet na drugom mestu na tabeli, očigledan je pad forme ekipe iz Nakova i totalna nezainteresovanost ekipe da se takmiči sa timovima iz donjeg dela tabele, tako da je sasvim moguće da će Rusanda upisati obe pobede i sa šest bodova obezbediti sebi opstanak u ligi.\nSvakako jedan od najtežih poslova do kraja sezone očekuje MSK. Ekipa iz Mihajlova uspela je da pobedi 4 od poslednih 5 utakmica i tako sebe pozicionira na poziciju gde bi joj šest bodova do kraja sasvim sigurno obezbedilo opstanak, dok sve manje od toga bi opet zahtevalo dodatne kalkulacije i povoljan ishod na drugim terenima. Ipak, ono što je bitno jeste da će MSK za protivnike u poslednja dva kola imati Vojvodinu iz Bašaida i 2. Oktobar, oba tima koji be pobedama takođe želeli da potvrde ili obezbede opstanak u ligi.\nNišta lakši posao ni za Mladost iz Lukićeva koja će u poslednja dva gola prvo gostovati u Jaši Tomić a potom na svom terenu dočekati ASK koji ima isti broj bodova u ovom trenutku pa će mu bodovi biti podjednako bitni u ovoj utakmici. Isti broj bodova kao i Mladost, odnosno ASK ima i Potisje iz Knićanina koji opet za protivnike do kraja ima ASK i Vojvodinu iz Bašaida. Čini se da će upravo ovaj trio (Mladost L, ASK, Potisje) odlučiti na kraju ko će ostati u ligi a ko će naredne sezone igrati u nižem rangu.\nZa sada, bezbrižni su Borac, Delija i obe Vojvodine koje bi ipak sa tri boda potvrdile opstanak u ligi i odbacile svaku mogućnost da se naredne sezone takmiče u nižem rangu. Tabela kaže da su timovi od pozicije 8. do pozicije 13. u samo dva boda razlike i da će upravo naredna dva kola dati odgovor na mnoga pitanja.


Završen tvining projekat „Podrška Poreskoj upravi“ - Evropska služba za spoljnu akciju\nEEAS > Crna Gora > Završen tvining projekat „Podrška Poreskoj upravi“\nPoreski sistem Crne Gore je unaprijeđen u okviru projekta „Podrška Poreskoj upravi“, prije svega usklađivanjem zakona sa pravnom tekovinom EU i jačanjem kapaciteta Poreske uprave. To je saopšteno na konferenciji povodom završetka ovog projekta, koji je finansirala Evropska unija, a implementirala Međunarodna i iberoamerička fondacija za upravu i javne politike (FIIAPP), zajedno sa Poreskom upravom Španije i Poreskom upravom Crne Gore, kao partnerima na projektu.\nTokom projekta izrađen je set preporuke, koje se mogu podijeliti u četiri komponente: usklađivanje crnogorskih zakona sa pravnom tekovinom EU, obuka zaposlenih u Poreskoj upravi, postavljanje osnova za automatsku razmjenu informacija i osnivanje Centralne kancelarije za vezu i detaljna analiza postojećih IT kapaciteta i definisanje potreba za povezivanje sa sistemima poreskih uprava EU.\nŠef Delegacije EU u Crnoj Gori Aivo Orav istakao je da očekuje da će postignuti rezultati doprinijeti većem stepenu poštovanja poreskih propisa i većoj naplati državnih prihoda.\nMinistar finansija Darko Radunović potvrdio je da je projekat dao konkretan doprinos u sprovođenju poreske politike u Crnoj Gori. Radunović je pojasnio da ovakve aktivnosti doprinose ostvarivanju cilja, a to je stvaranje ambijenta pogodnog za investiranje i razvoj preduzetništva, prije svega kroz uspostavljanje sistema koji je baziran na niskim poreskim stopama.\nDirektor Poreske uprave Crne Gore Miomir M. Mugoša saopštio je da projekat pomogao Crnoj Gori u ispunjavanju zahtjeva iz Pregovaračkog poglavlja 16 – Oporezivanje. On očekuje da će daljom modernizacijom poslovnih procesa i nabavkom integrisanog informacionog sistema, što je planirano u okviru drugog EU projekta „Reforma poreske administracije“, crnogorska Poreska uprava biti spremna za pristupanje Evropskoj uniji.\nDirektor Poreske uprave Španije Hesus Gaskon je naglasio da će se uspješna saradnja između poreskih uprava Španije i Crne Gore nastaviti, zahvaljujući snažnoj povezanosti uspostavljenoj tokom trajanja projekta. Savjetnik za ekonomska pitanja u Ambasadi Španije Havijer Alvarez pozdravio je realizaciju projekta, kao jedne od aktivnosti na jačanju bilateralnih odnosa Španije i Crne Gore.\nProjekat „Podrška Poreskoj upravi“, koji je trajao 18 mjeseci, prvi je tvining projekat realizovan u Poreskoj upravi Crne Gore vrijedan milion eura, pri čemu je EU obezbijedila 900.000 eura, a Vlada Crne Gore 100.000 eura.


Gradski čelnici mijenjaju fotelje: Radenko Đurica i Nenad Račić odlaze u Komisiju za koncesije | Banjaluka.net\nGradski čelnici mijenjaju fotelje: Radenko Đurica i Nenad Račić odlaze u Komisiju za koncesije\nRadenko Đurica, predsjednik banjalučkog odbora Socijalističke partije i načelnik Odjeljenja za društvene djelatnosti Gradske uprave, danas će biti predložen Narodnoj skupštini RS za predsjednika Komisije za koncesije RS, saznaje Banjaluka.net.\nĐurica bi na ovoj funkciji trebao zamijeniti dosadašnjeg predsjednika Predraga Aškrabića, koji se, prema saznanjima Banjaluka.net-a, vraća u rodnu Trebinje, i to na funkciju člana Regulatorne komisije za energetiku RS.\nAškrabić je na funkciji predsjednika Komisije za koncesije punih deset godina, odnosno još od osnivanja ove institucije.\nS druge strane, Đurica, koji je po struci diplomirani tehnolog, jednu od najvažnijih funkcija u gradskoj administraciji obavlja od 2012. godine, odnosno od formiranja aktuelne aktuelne gradske vlasti.\nOn je na ovu funkciju došao kao kadar SP-a, a partiji Petra Đokića priključio se 2011. godine, odmah po izlasku iz PDP-a, čiji je poslanik bio u periodu od 2006. do 2010. godine.\nPrema saznanjima Banjaluka.net-a, pored Đurice, još jedan gradski funkcioner – Nenad Račić (SNSD), direktor Gradske razvojne agencije, odlazi u Komisiju za koncesije.\nPrema prijedlogu Vlade RS, koja, prema Zakonu koncesijama, provodi javni konkurs za izbor članova ove institucije i dostavlja ih parlamentu na izjašnjavanje, Račić je predložen za zamjenika predsjednika republičke Komisije za koncesije.\nPrema zakonu, članovi Komisije za koncesije biraju se na period od pet godina, a mandat je moguće obnavljati najviše dva puta.\nUkoliko poslanici u srijedu, kad bi trebalo biti obavljeno glasanje, prihvate ove prijedloge, u gradskoj administraciji ostaće upraženje dvije jako važno funkcije, koje će, kako se očekuje, zamijeniti kadrovi SP-a i SNSD-a.


Pomoć Kraljevu, Dom zdravlja, vrtići... | Boom93\nPožarevac je dobio zahtev Kraljeva za uplatu pomoći za saniranje posledica zemljotresa na teritoriji tog grada. Odluku da li će i u kolikom iznosu pomoći gradjanima Kraljeva trebalo bi da donese gradsko veće u ponedeljak.\nVeće bi u naredne sedmice trebalo da utvrdi predlog Odluke o minimumu procesa rada u vrtićima za vreme štrajka.\nNa dnevnom redu je i još jedan predlog odluke koji je nedavno povučen iz razmatranja u lokalnoj skupštini. Grad do 10.decembra mora da usvoji Odluku o osnivanju Doma zdravlja koji se izdvaja iz Zdravstvenog centra.\nPostoje nesuglasice izmedju koalicionih partnera ko bi trebalo da zauzme direktorsko mesto u ovoj ustanovi.


Međutim, njemu na putu ka pobedi predstoje mnoge prepreke. Njegove pristalice i pomoćnici smatraju da on mora da se otrezni jer će inače biti sam sebi najveći neprijatelj, piše "Politiko".\nIako je pobedio u prvom krugu isperd Le Penove, on je već izborne večeri napravio veliku grešku.\nNapravio je veliko slavlje u restoranu i pevao himnu sa krova svog štaba, kao da je već postao predsednik.\nMLADA ZVEZDA NA TANKOM LEDU Makron je napravio grešku. Le Pen se ne predaje\nMnogi kažu da je slavlje nalikovalo proslavi pobede na predsedničkim izborima kakvo je imao Nikola Sarkozi.\n- Celo veče je izgledalo kao da je već pobedio što je predstavljalo lošu poruku - rekao je jedan od njegovih savetnika.\nPrema njegovim rečima proslava je bila dvostruko neprikladna.\n- Prvi razlog je taj što još nismo pobedlil, a drugi taj što se ne treba radovati na veče kada je Le Penova ušala u drugi krug - rekao je on.\nDa bi Makron pobedio, moraće da ubedi deo glasača koji su u prvom krugu glasali za kandidate kao što su levičar Žan Lik Melenšon, konzervativac Fransoa Fijon ili socijalista Benoa Amon.\nAnkete pokazuju da bi on mogao da ostvari ubedljivu pobedu, ali to i dalje ništa ne znači.\nJoš jedna moguća prepreka na njegovom putu su i ruski hakerski napadi. Firma za sajber-bezbednost "Trend Micro" je potvrdila da su mejlovi Makronove kampanje bili meta brojnih napada ruskih hakerskih grupa.\nUkoliko hakeri otkriju neke skandale u vezi sa Makronom, to će predstavljati veliki problem.\nČak iako pobedi Makron, biće važan krajnji rezultat. Neubedljiva pobeda bi mogla da mu naškodi pred parlamentarne izbore koji slede u junu i pitanje je koliku će podršku tada imati u parlamentu kako bi ostvario ono što je obećavao u kampanji.


Dobrodošil u IBIS – registrovano udruženje – IBIS e.V. – Interkulturelle Arbeitsstelle\nHome O nama Dobrodošil u IBIS – registrovano udruženje\nInterkulturalno radno mesto u Oldenburgu\nIBIS – Interkulturalno radno mesto za istraživanje, dokumentaciju, obrazovanje i savetovanje (registrovano udruženje) zalaže se od 1994. Godine za miran suživot ljudi različitog etničkog porekla. Pod integracijom IBIS podrazumeva respektabilan i ravnopravan suživot svih ljudi sa njihovim indidualnim i kulturnim različitostima i sličnostima.\nUdruženje tradicionalno deluje pre svega u sledecim tematskim oblastima: Jezički kursevi za migrante i migrantkinje, savetovalište za izbeglice, antidiskriminacija, obrazovni projekti, kulturne priredbe, štampanje i izdavaštvo.\nOsnova rada su ljudska prava, čiju garanciju IBIS posmatra kao posebno važnu za uspešnu integraciju migranata i migrnatkinja i ostalih ugroženih grupa. U to se ubrajaju i neprikosnovenost ljudskog dostojanstva, pravo na azil, zaštita od diskriminacije, pravo na obrazovanje koje bazira na poštovanju ljudskih prava i pravo na ućešće u političkom odlučivanju.


Maduro kreće za Rusiju - Sputnjik Srbija\n22:40 30 Mart 2020\nUdarna vest: Korona u domu za stare u Zemunu\nMaduro kreće za Rusiju\n00:28 24.09.2019 (osveženo 08:37 24.09.2019) Preuzmite kraći link\nPredsednik Venecuele Nikolas Maduro saopštio je da će u narednim satima krenuti za Rusiju, gde planira da se sastane sa svojim ruskim kolegom Vladimirom Putinom.\n„Večeras krećem u zvaničnu posetu Rusiji, kako bih se sastao sa našim prijateljem — predsednikom Putinom“, kazao je Maduro.\nPrema njegovim rečima, tokom posete će se takođe sastati sa ruskim privrednicima.\n„Razmotrićemo dinamiku razvoja naših bilateralnih odnosa i mogućnosti da im damo dodatni impuls“, dodao je on.\nRanije je portparol ruskog predsednika Dmitrij Peskov izjavio da će se poseta predsednika Venecuele Nikolasa Madura Rusiji održati u najskorije vreme, a da će njen tačan datum biti objavljen naknadno.\nU Venecueli su 21. januara počeli masovni protesti protiv aktuelnog predsednika Venecuele Nikolasa Madura. Predsednik Parlamenta Venecuele Huan Gvaido se 23. januara proglasio za privremenog šefa države. Sjedinjene Američke Države i niz drugih zemalja su priznale Gvaida i zahtevaju od predsednika Venecuele Nikolasa Madura, kog ne smatraju legitimnim šefom države, da ne dozvoli nasilne akcije protiv opozicije. Maduro je Gvaida nazvao „marionetom Sjedinjenih Američkih Država“. Lidera Venecuele Nikolasa Madura kao legitimnog predsednika podržavaju Rusija, Kina, Turska i niz drugih zemalja.\nVenecuela, Nikolas Maduro\n22:26 Kako će Srbija da spasi privredu od udara virusa korona\n22:17 U Americi će lečiti koronu uz pomoć krvi onih koji su preležali taj virus\n22:11 Korona u domu za stare u Zemunu


Anticelulit masaža | Grahovac Studio\nAnticelulit masaže su vrlo zastupljene masaže jer je celulit veliki problem žena godinama unazad.\nCelulit nije samo estetski problem već se smatra i zdravstvenim problemom.\nCelulit se stvara u vezivnom tkivu a sastoji se od masnoća, vode i štetnih toksičnih materija. Nedovoljno izbacivanje toksina iz tela smanjuje protok krvi i limfe sto dovodi do gomilanja štetnih materija i rezultira pojavom „narandžine kore“.\nRučna anticelulit masaža je je vrlo delotvorna metoda kojom na prvom mestu poboljšavamo poremećenu mikrocirkulaciju, vraćamo koži elastičnost i stimulišemo metabolizam. Anticelulit masažom tretiraju se kritične zone na takav način kojim se eliminišu nakupljeni toksini,masne naslage i voda. Ova stimulativna i intenzivna masaža prodire duboko u tkivo, što predstavlja temelj u svakoj borbi protiv celulita.\nVrlo je važno da se pored intezivnih anticelulit masaža promeni način ishrane i unosi dovoljno tečnosti. Bilo bi poželjno da se uz to fizički aktivirate da bi efekat bio potpun i celulit u kratkom roku uklonjen.\nPreporučuje se svakodnevno u trajanju od 5 dana, a po potrebi se tretman može nastaviti još jednim paketom anticelulit masaža.\nZa bolji efekat preporučujemo i anticelulit masažu sa termo pakovanjima.


Zašto se inicijativa Vlade Kosova da tuži Srbiju za genocid ocjenjuje kao ‘pogrešna’? – Radio Gora\nZašto se inicijativa Vlade Kosova da tuži Srbiju za genocid ocjenjuje kao ‘pogrešna’?\n“Kada se proces izrade plana završi, možemo početi sa izradom tužbe. Ali, treba imati na umu da je jedna od najvažnijih stvari u celom ovom procesu masivan posao koji se radi iza zavese, tužba se podnosi direktno protiv druge države, stoga je potrebna dodatna pažnja“, rekla je Keljmendi.\nOna je navela i da je postupak tužbe protiv Srbije osetljiv i složen proces, pa će, prema njenim riječima, za ovo pitanje trebati vremena.\nPrema toj Konvenciji, genocid se definiše kao ubistvo ili povređivanje ljudi na nacionalnoj, etničkoj, vjerskoj ili rasnoj osnovi, sa jedinom svrhom a to je istrebljenje određene grupe ljudi u celini ili delimično.\nTo uključuje ubistva, nanošenje teških tjelesnih povreda, namerno podvrgavanje grupe životnim uslovima u cilju potpunog ili delimičnog istrebljenja, kontrola rađanja unutar jedne grupe i preseljenje dece iz jedne u drugu grupu.\nZločini, poput zločina protiv čovječnosti, ratnih zločina, etničkog čišćenja i masovnih ubistava nisu obuhvaćeni terminom genocid.\nPodsjeća da je premijer Kosova Aljbin Kurti rekao da će dokaze prikupljati Institut za istraživanje ratnih zločina i ukazuje da on još uvek nije ni formiran.\n“Jako su male šanse da će jedna takva institucija uspjeti da prikupi dokaze i pripremi tužbu. Bez međunarodnih eksperata, to je nemoguće. Da ne ponavljam da je potrebno vreme ali i novac. Ovo se neće ostvariri u nekoj skorijoj budućnosti, dakle priprema takve tužbe”, poručuje Bekim Bljakaj, direktor Fonda za humanitarno pravo Kosovo.\nOva organizacija, sa sjedištem u Srbiji, preko 22. godine radi na prikupljanju dokaza u okviru projekta “Kosovska knjiga pamćenja” a kako bi se evidentirali podaci o žrtvama.\n“Bosna i Hercegovina je tužila Srbiju, Hrvatska je tužila Srbiju, Srbija je podnjela protiv tužbu za genocid. Sve ove tužbe su pale u vodu, ni jedna nije uspela”, ukazuje Bljakaj.\nRiječ genocid je počeo da se koristi 1943. godine kada je poljski advokat jevrejskog porekla Rafael (Raphael) Lemkin, kombinovao grčku reč „Genos“, što znači rasa ili pleme, sa latinskom rečju „cide“, što znači ubijati. Lemkinu su nacisti ubili sve članove porodice, osim brata.\nGenocid znači istrebljenje određene etničke zajednice kao što je nad Jevrejima 1940-ih godina genocid izvršila nacistička Njemačka. Međutim, dokazivanje genocida pravnim putem je malo složeniji proces.\nMeđunarodni krivični sud za bivšu Jugoslaviju je 2017. godine osudio srpskog generala Ratka Mladića na doživotni zatvor zbog genocida i zločina protiv čovječnosti u Bosni i Hercegovini.


PočetnaVestiMobileMobilni telefoniNova iPhone linija će imati osnovno skladište od 128GB\n03.06.2019 15:00 | 0 Mobile\nVeliki broj premijum telefona prelazi na 128GB kao osnovni kapacitet skladišnog prostora, a izgleda da u ovom smeru ide i Apple s svojom dolazećom iPhone linijom. Trenutni iPhone XS modeli imaju osnovno skladište od 64GB, potom preskaču 128GB i odmah idu na 256GB u narednim varijantama.\nNajnoviji izveštaj se primarno odnosi na nove premijum iPhone modele, a ne na pristupačnijeg XR naslednika. Udvostručavanje skladišnog prostora će smanjiti probleme sa instaliranjem sadržaja u nove telefone, posebno kada su u pitanju nova ažuriranja iOS platforme.\nPogledajte još: Pojavili su se detalji iPhone 11 kamere i neke iOS 13 funkcije\nDolazeći iPhone-i, za koje još uvek nemamo zvanične nazive, će na poleđini imati četvrtaste izbočine za kamere u kojima će biti smeštena tri modula, a ovde je dostupno više koncept rendera telefona koji daju lapši uvid u mogući dizajn novih iPhone-a.\nLG ove nedelje počinje sa prodajom prvog svetskog 8K OLED TV-a


SUBLIMACIONA ŠTAMPA | GMT Company Beograd\nPOČETNA > PROIZVODI > REKLAMNI TEKSTIL > SUBLIMACIONA ŠTAMPA\nSublimaciona štampa je tehnologija kojom se vrši štampa na tekstilu. Digitalna sublimaciona štampa je sofisticarana tehnologija koja danas ima široku primenu. Sublimaciona štampa može biti direktna ili putem transfera (preslikača).\nGMT Company ima velike kapacitete u subli štampi, kako direktnoj štampi, tako i putem subli preslikača, zbog čega smo u mogućnosti ponuditi saradnju svim zaineteresovanim u oblasti usluge štampe. Pozovite nas +381 65 3319 647\nDirektna sublimaciona štampa ili transfer sublimaciona štampa se primenjuje u zavisnosti od vrste štampe (izrade) proizvoda. Direktna subli štampa se uglavnomkoristi za izradu velikih formata: zastava, banera, šatora, suncobrana, beach flag banera i drugih proizvoda. Zbog većeg nanosa boje na materijal dolazi do penetracije zbog čega je štampa vidljiva i sa druge strane, materijala. Naravno ovde postoje ograničenja u zavisnosti od gramature materijala.\nSublimaciona štampa – upotreba\nSublimaciona štampa metodom transfera ili preslikača se koristi za štampu sportske opreme, štampa dresova, ešarpi, marama, lenti, raznih odevnih predmeta i drugih predmeta koji se izrađuju u tekstilnoj industriji. Subli transfer štampa daje i mogućnost uštampavanja raznih motiva u punom koloru, visoke rezolucije: štampa peškira, štampanje podloga za miš, krpice za naočare, jastuka, posteljine…\nSublimaciona štampa je dobila naziv jer se u ovoj vrsti štampe koriste sublimacione boje, koje su 100% ekološke, na vodenoj bazi, zbog čega nemaju ograničenja u svojoj primeni. Mogu se koristiti za štampu i izradu dečije garderobe, igračaka i predmeta koji se koriste u medicinske svrhe. Obzirom da su sublimacione boje na vodenoj bazi, nakon štampe materijal se tretira na temperaturi od 205 stepeni, gde dolazi do hemijske reakcije i trajnog vezivanja boje na materijal. Posle ovog postupka boje su intenzivne i postojane. Prilikom testiranja ustanovili smo da hlor, domestos i razni drugi izbeljivači koji se koriste u kućnoj kao i industrijskoj primeni ne oštećuju boju.\nPogledajte galeriju radova sublimacione štampe


"Nadamo se brzom nastavku dijaloga, stav Rame odavno poznat" - Radio Kontakt Plus\n"Nadamo se brzom nastavku dijaloga, stav Rame odavno poznat"\n19:50, 11.10.2019Izvor: Beta, N1\nPremijerka Srbije Ana Brnabić, ocenila je da je izjava premijera Albanije Edija Rame, da pregovori Beograda i Prištine treba da budu okončani međusobnim priznanjem poznat stav, ali da se ona nada da će se dijalog nastaviti brzo uz ukidanje taksi na robu iz Srbije i poštovanja potpisanih regionalnih sporazuma.\nOna je kazala da je specijalni američki izaslanik za dijalog Beograda i Prištine Ričard Grenel preporučio, da se treba fokusirati na ekonomiju, "jer kada je bolja ekonomska situacija i poboljšan kvalitet života lakše se razgovara o političkim pitanjima i postižu kompromisi".\nKako je istakla, u razgovoru je Grenelu ukazala da Beograd ni u najtežim političkim okolnostima nije obustavio robnu razmenu i privrednu saradnju sa Prištinom.\nKako je dodala, "mi smo uvek govorili da kada se politički teško uspostavlja veza, privreda treba da vodi, a mi ćemo kao političari pratiti.\nPremijer Albanije Edi Rama izjavio je u četvrtak u Novom Sadu da kosovski lideri treba da podrže dijalog Kosova i Srbije i da on treba da se okonča međusobnim priznavanjem, kako bi onda i ostale zemlje lančano priznale kosovsku nezavisnost.\nBrnabić je ocenila i da je izjava predsednika Samoopredeljenja i kandidata te partije za premijera Kosova Aljbina Kurtija, da će umesto takse od sto odsto na robu iz Srbije uvesti princip reciprociteta, još jedna najava kršenja Cefta sporazuma o slobodnoj trgovini u regionu.\n"Ukoliko urade to što najavljuju bez obzira da li će ukinuti sto odsto takse na robu iz Srbije, to je i dalje kršenje Cefta sporazuma", rekla je Brnabić novinarima u Privrednoj komori Srbije.\n"Mi ne kršimo Cefta sporazum, nikada ga nismo kršili i nikada nismo imali bilo kakvu žalbu protiv Srbije u vezi sa tim sporazumom ", rekla je premijerka.\nOna je izrazila nadu da će vlast u Prištini još jednom razmisliiti o merama kojima se krše potpisani sporazumi, jer smatra da to neće doneti ništa dobro.\n"Ako Kurti ili bilo ko iz Prištine želi da otera mlade ljude van regiona, onda je ovo što najavljuju pravi način", rekla je Brnabić.\nTagovi: KosovoAna BrnabićEdi Rama


Koalicija za slobodu medija traži da se zaustavi kampanja protiv profesionalnih medija i NVO\nBeta 23. avgusta 2021. 18:35\nKoalicija za slobodu medija tražila je danas da se zaustavi kampanja protiv profesionalnih medija i nevladinih organizacija, koja je pokrenuta u tabloidnim medijima nakon što je nekoliko medija na društvenoj mreži Tviter 17. avgusta dobilo oznaku da saradjuju sa Vladom Srbije.\nU saopštenju Koalicije navodi se da finansiranje organizacija i medija prolazi kontrolu finansijskih institucija u Srbiji, kao i da je ono transparentno za razliku od značajnog broja provladinih medija čije finansiranje nije dostupno javnosti.\n„Targetiranje medija koji se bave profesionalno novinarstvom u Srbiji direktno vodi ka nasilju prema njima, kao što smo to već bezbroj puta videli. Način iznošenja informacija i kontekst u kom se one objavljuju direktno utiču na bezbednost novinara i saradnika nevladinih organizacija“, naveli su iz Koalicije.\nPozvali su institucije u Srbiji da se oglase i da, ukoliko ima bilo šta sporno u vezi sa finansiranjem profesionalnih medija i nevladinih organizacija, to hitno objave.\n„Ukoliko se ne oglase, smatraćemo da su deo kampanje koja se vodi protiv naših kolega i saradnika“, kazali su u saopštenju.


Al Jazeera Balkans: Kulturom do razvoja grada - Нови Сад - Европска престоница културе\nОбјављено 23/11/2016 у категорији: Вести\nNajznačajniji elektronski i štampani mediji u zemlji i okruženju, kao i šrom Evrope, preneli su informaciju o proglašenju Novog Sada za Evropsku prestonicu kulture 2021. godine. Jedan od poslednjih priloga u nizu, koji govori o potencijalima koje nosi ova prestižna titula, pripremila je televizija Al Jazeera Balkans.\nU prilogu novinara Dušana Hadži Nikolića na najbolji način predstavljeno je kako kulturom stići do razvoja grada.\nNaime, kako je za televiziju Al Jazeera Balkans izjavio predsednik projekta „Novi Sad 2021“ Nemanja Milenković, poslednjih 20-ak godina titulu Evropska prestonica kulture dobijaju upravo gradovi koji zaista žele to da postanu, koji time zapravo sebe transfomišu i pokreću kroz potpuno novi koncept razvoja.\n– Grad se ne pokreće kroz ekonomiju i privredu, nego je u fokusu kultura koja utiče i na ekonomiju i na privredu i na političku i na kulturnu transformaciju i na taj način, kroz kulturu, Grad dobija tu potrebnu promenu – izjavio je Milenković i naglasio da upravo u tom smislu Novi Sad jeste dobro mesto i izrazio uverunje da će ta titula biti dobar iskorak za Novi Sad u svakom smislu.\nDa novi razvojni koncept, odnosno da kultura i kulturne manifestacije mogu biti pokretač privrednog razvoja zajednice na najbolji način svedoči muzički festival EXIT. Jedan od najboljih muzičkih festivala u Evropi godinama u Novi Sad privlači desetine hiljada posetilaca iz zemlje, regiona i celog sveta i svi oni višestruko više „vrate“ u budžet Grada nego što se izdvoji za organizaciju EXIT-a.\nKompletnu priču o Novom Sadu Evropskoj prestonici kulture 2021. godine iz ugla televizije Al Jazeera Balkans pogledajte u prilogu.


Zamjenik predsjedavajuće Predstavničkog doma Mladen Bosić i zamjenik predsjedavajućeg Doma naroda Safet Softić učestvovali u Briselu na Samitu o Zapadnom Balkanu\nZamjenik predsjedavajuće Predstavničkog doma Mladen Bosić i zamjenik predsjedavajućeg Doma naroda Safet Softić predvodili su delegaciju Parlamentarne skupštine Bosne i Hercegovine (PSBiH) na Samitu evropske politike u Briselu posvećenom Zapadnom Balkanu.\nUčesnici Samita najviše pažnje u diskusijama posvetili su nagomilanim ekonomskim problemima, nezaposlenosti, sigurnosnim izazovima, korupciji i vladavini prava. Istaknuto je da politička nestabilnost, korupcija i nefunkcioniranje pravne države koče ekonomski razvoj, privredne aktivnosti i sprečavaju dolazak značajnijih stranih investicija u region Zapadnog Balkana.\nPrema mišljenju učesnika, proces evropskih integracija je usporen, a loša ekonomska situacija i nedostatak perspektive uzrok su masovnih migracija stanovništva, posebno mladih. Zbog toga bi, kako je rečeno, u narednom periodu trebalo posvetiti više pažnje ekonomskim reformama, rješavanju nagomilanih problema, ulaganjima u infrastrukturu, zajedničkim projektima i boljoj ekonomskoj saradnji zemalja Zapadnog Balkana.\nNa Samitu je bilo riječi i o investicijama i značajnom utjecaju Kine, Turske, Rusije i arapskih zemalja na region.\nSamit pod nazivom „Zapadni Balkan na raskrsnici, novi izazovi, promjena dinamike“ organizirali su Fondacija Konrad Adenauer i organizacija Prijatelji Evrope. (kraj)


Pobede Dalasa i Toronta\nKošarkaši Dalasa pobedili su noćas na svom terenu posle produžetka Portland sa 132:120 i primakli se osvajanju šestog mesta pred plej-of u NBA ligi.\nDirk Novicki predvodio je Dalas do pobede sa 40 poena, osam skokova i četiri asistencije, a dobru partiju prikazao je i Deron Vilijams sa 31 poenom i 16 asistencija. Oni su postigli prvih 11 poena u produžetku, od ukupno 19 poena Maveriksa u tom periodu.\nU ekipi Portlanda Demjan Lilard bio je najefikasniji sa 26 poena, Alen Kreb postigao je 24, a Si Džej Mekolum 22 poena.\nU borbi za šesto mesto pred plej-of Dalas se nalazi na pola utakmice zaostatka za Portlandom u Zapadnoj konferenciji. Dalas će do kraja regularnog dela odigrati 12 utakmica, a Portland 11, a u ovoj sezoni Maverksi vode sa 2:1 u pobedama.\nKošarkaši Toronta pobedili su na svom terenu Orlando sa 105:100 i ostali u igri za osvajanjem prvog mesta Istočne konferencije. Demar Derozan bio je najefikasniji u pobedničkom timu sa 25 poena, Luis Skola dodao je 20 poena uz osam skokova.\nU ekipi Orlanda, koja je pretrpela sedmi uzastopni poraz u Torontu, najefikasniji su bili Evan Furnije i Viktor Oladipo sa po 21 poenom.\nToronto se tako primakao na jednu pobedu zaostatka za liderom Istočne konferencije Klivlendom.\nNju Orleans je kao domaćin pobedio Los Andjeles Kliperse i ostvario 26. pobedu u sezoni. Džru Holidej bio je najefikasniji u Pelikansima sa 22 poena i osam asistencija, Dante Kaningem dodao je 19, a Omer Ašik postigao je 15 poena uz 14 skokova.\nPre početka utakmice objavljeno je da će ol-star igrač Memfisa Entoni Dejvis propustiti ostatak sezone zbog poveda kolena i ramena.\nKris Pol i Džej Džej Redik postigli su po 24 poena, a Pol je imao i 13 asistencija za Kliperse, koji su odigrali drugu utakmicu za manje od 24 časa i pretrpeli drugi poraz, posle neuspeha u Memfisu u subotu.\nSakramento je pobedio Njujork sa 88:80 predvodjen Demarkusom Kazinsom koji je postigao 24 poena i imao 20 skokova, Boston je pobedio Filadelfiju sa 120:105 i prekinuo niz od četiri poraza, dok je Juta pobedila Milvoki sa 94:85 i ostvarila petu pobedu u poslednjih šest utakmica.


Vlada nije DHL\nO Vojislavu Šešelju ćemo odlučivati kada dobijemo papire, ali dajte mi papir u kojem se vidi da on nije teško bolestan i kojim je to metodama ozdravio, pošto su ga iz Tribunala pre dva meseca vratili u Srbiju kao najbolesnijeg na planeti, izjavio je danas premijer Srbije Aleksandar Vučić.\nZoran Å½ivković: Očekujemo i republičke izbore\nNova stranka (NS) očekuje da će krajem ove ili najkasnije početkom sledeće godne biti održani lokalni i pokrajinski izbori, a, preme rečima predsednika stranke Zorana Å½ivkovića, neće biti iznenađenja ako bude i republičkih izbora.\nTužilaštvo će ispitati svaku vrstu krivične odgovornosti za pad vojnog helikoptera u kojem je pogunulo sedam osoba, a svaku vrstu političke odgovornosti tražite od mene, rekao je danas u Beogradu predsednik Vlade Srbije Aleksandar Vučić, ističući da članovi posade nisu krivci nego heroji.\nPastor: Izbori da budu sledeće godine\nPredsednik Skupštine Vojvodine i lider Saveya vojvo]anskih Ma]ara (SVM) Ištvan Pastor izjavio je danas da bi najracionalnije bilo da lokalni i pokrajinski izbori budu održani istovremeno i to u februaru ili martu sledeće godine.\nCipras pre Moskve svraća u Beograd\nNa poziv predsednika Vlade Srbije Aleksandra Vučića premijer Grčke Aleksis Cipras početkom maja stiže u Srbiju - saznaju Novosti.\nVanredna konferencija za medije danas u Vladi\nPredsednik Vlade Srbije Aleksandar Vučić održaće danas vanrednu konferenciju za novinare.\nPotpredsednica Bundestaga u Šumaricama: Ne mogu da opišem šta se ovde osećam kao Nemica\n20:59 Oktobar 21, 2021


Zainteresovana mikro, mala i srednja preduzeća vaučere čija vrednost može iznositi do 800.000 hiljada dinara mogu da iskoristiti za dobijanje usluga od javnih naučnoistraživačkih organizacija ne bi li rešila neki tehnički ili tehnološki problem na koji nailaze u svom poslovanju, piše u saopštenju.\nKako organizatori dalje navode, jednom podnosiocu prijave mogu biti odobrena najviše dva inovaciona vaučera, u maksimalnom iznosu od 1.200.000 dinara, a odobreni vaučeri se moraju iskoristiti u roku od šest meseci.\nZa inovacioni vaučer zainteresovana preduzeća se mogu prijaviti preko portala Fonda, a tamo se takođe može pronaći i više informacija o samom projektu. Takođe, navode organizatori, za dodatne nedoumice i pitanja zainteresovani mogu pisati i na mail adresu ivauceri@inovacionifond.rs.\nVaučeri će se dodeljivati po redosledu pristiglih prijava, u roku od sedam dana od dana od njenog dostavljanja, a poziv za dostavljanje prijava biće otvoren sve dok opredeljena sredstava u iznosu od 60 miliona dinara ne budu utrošena.\nInače, Fond je do sada dodelio 220 inovacionih vaučera za 180 malih i srednjih preduzeća.


Koordinator Mreže za poslovnu podršku Dragoljub Rajić rekao je da je veliki broj radnika u firmama tražio da bude pušten kući jer nema ko da im čuva decu pošto su obdaništa zatvorena zbog pandemije koronavirusa.\nRajić je rekao da je to novi problem koji privredi u Srbiji stvara glavobolju jer njena struktura ne dozvoljava da jedan roditelj ostane kod kuće i čuva decu kao u Makedoniji.\nDodao je da ako kriza potraje problem će osetiti i multinacionalne kompanije, pre svega ugostiteljske, ali i fabrike automobila, pa se već sada prave kratkoročni i dugoročni planovi o padu prihoda i neophodnom broju zaposlenih, kao i slanju zaposlenih na prinudne odmore.\nPočasni predsednik Unije poslodavaca Srbije Nebojša Atanacković rekao je da život u privredi ne može da stane, a da će o načinu organizovanja poslovanja privrednici razgovarati na Socijalno-ekonomskom savetu.\n"Mnogo je različitih problema i predloga kako da uredimo odnose sa zaposlenima, jedino je jasno da svi oni koji mogu da organizuju rad od kuće to treba da urade", rekao je Atanacković.\nIstakao je da se za one firme koje su u najnepovoljnijoj situaciji i teško mogu da organizuju posao mora naći "neko rešenje".\nIzvor: Vebsajt N1, 16.03.2020.


Rusi razvijaju lovca šeste generacije - Sputnjik Srbija\n18:19 20 Jun 2019\nRusi razvijaju lovca šeste generacije\n20:00 10.02.2015 (osveženo 16:19 05.10.2015) Preuzmite kraći link\nRusija ja započela razradu jedinstvenog lovačkog vojnog aviona šeste generacije. Novi avion će, kako je najavljeno, najverovatnije biti bespilotan, a njegova proizvodnja planira se za 10 godina, prenosi ruski list Vzgljad.\nDržeći korak sa Japanom i SAD, Rusija je otpočela rad na novoj generaciji lovaca, iako se u vodećim zemljama sveta još uvek ne koriste ni lovci pete generacije. Evropa, koja se odrekla proizvodnje lovaca pete generacije, takođe je izrazila potrebu za ovom vrstom naoružanja. Prema navodima rukovodilaca Ujedinjene avio-proizvodne korporacije (UAC), prototip novog ruskog lovca biće gotov posle 2025. godine. Vzgljad piše da se taj rok načelno poklapa sa rokom kada bi i Sjedinjene Američke Države trebalo da proizvedu svoj prototip šeste generacije.\nIzrada novog lovca poverena je Koncernu Radioelektronske tehnologije (KRET). Zamenik direktora Koncerna, Vladimir Mihejev, rekao je da su predviđene kako bespilotne varijante letelice kojom upravlja veštački intelekt, tako i varijanta sa pilotom. Bespilotne letelice trenutno su sve rasprostranjenije u svetu i prošle su proveru u nekoliko oružanih konflikata. Po pravilu se radi o letelicama za izviđanje i posmatranje polja bitke, a koriste se i kao udarne letelice koje bez učešća pilota mogu da izvršavaju borbene zadatke. Na savremenim lovcima pete generacije prilično je razvijen sistem veštačkog intelekta, koji ne samo da daje pilotu sugestije, već i sam može da donosi odluke za promenu režima leta i primenu oružja.\nTrenutno se u Rusiji završavaju ispitivanja aviona T-50, lovca pete generacije. Sastavljen je od kompozitnih materijala, što doprinosi aerodinamici, usled čega letelica dostiže vrlo mali nivo vidljivosti. Mig-31 i SU-35S u ovom trenutku su jedini lovci koji mogu de lete brže od zvuka, dok Suhoj ima i mogućnost super-manevrisanja. Međutim, kako navodi list, avion naredne generacije bi trebalo da ih prevaziđe.\nPo svemu sudeći, sve zemlje koje razvijaju avion šeste generacije krenuće svojim putem. Evropa će se najverovatnije opredeliti za bespilotnu letelicu, dok će Rusija i SAD za početak napraviti varijantu sa pilotom. Takođe, kako navodi Vzgljad, veruje se i da će mogućnost izbora korišćenja ove letelice sa pilotom ili bez njega postati jedna od bitnijih razlika šeste u odnosu na petu generaciju lovaca.\noružje, avion, T-50, Rusija


SAD uzele na nišan EU zbog GM useva | Magazin | Kontrapunkt\nUtorak, 10. januar '12.\nAmbasada SAD u Parizu savetovala je Vašington da započne trgovniski rat vojnog tipa protiv bilo koje zemlje iz Evropske Unije koja se protivila genetski modifikovanim (GM) usevima, pokazuju nove depeše koje je objavio WikiLeaks.\nReagujući na poteze Francuske koja je krajem 2007. zabranila Monsantovu vrstu GM kukuruza, ambasador, Kreg Stejplton (Craig Stapleton), prijatelj i poslovni partner bivšeg predsednika SAD Džordža Buša (George Bush), zatražio je od Vašingotna da kazni EU a posebno one zemlje koje ne podržavaju upotrebu GM useva.\n„Nadzorni organ (Country Team) iz Pariza mi preporučuje da preciziram listu meta za odmazdu koja će prouzrokovati štete širom EU pošto je ovo kolektivna odgovornost, ali koja se takođe delimično fokusira na najgore prestupnike.\nLista bi trebalo da bude više odmerena nego okrutna i mora biti održiva tokom dužeg perioda, pošto ne bi trebalo da očekujemo brzu pobedu. Prelazak na odmazdu će učiniti jasnim realnu cenu po interese EU njenog sadašnjeg načina vladanja i mogao bi pomoći da se ojačaju evropski probiotenhološki glasovi”, rekao je Stejplton, koji je 1990-ih zajedno sa Bušom bio vlasnik bejzbol tima „Teksas Rendžers“ iz Dalasa/Fort Vorta.\nU drugim novoobjavljenim depešama, diplomate SAD širom sveta takođe forsiraju GM useve kao strateški vladin i komercijalni imperativ.\nZbog toga što su mnogi katolički biskupi iz zemalja u razvoju bili žestoko protiv kontroverznih useva, SAD su primenile određeni pritisak na papine savetnike.\nDepeše iz ambasade SAD u Vatikanu pokazuju da SAD smatraju da nakon neprestanog lobiranja viših savetnika svete stolice papa potpuno podržava [GM] useve, ali da žale zato što on još uvek nije javno iskazao svoju podršku. Specijalni savetnik stejt dipartmenta SAD za biotehnologiju kao i vladini biotehnološki savetnici sa sedištem u Keniji lobirali su vatikanske insajdere da bi ubedili papu da objavi svoju podršku. „... sreo sa [monsinjorom SAD] Fr Majklom Osbornom iz papskog veća Cor Unum, nudeći priliku da poguramo Vatikan u pogledu biotehnoloških pitanja, i priliku za bazu da analizira generalni razvoj situacije u Vatikanu u pogledu biotehnologije”, kaže jedna depeša iz 2008.\n„Stekle su se okolnosti da pritisnemo ovo pitanje sa Vatikanom, i da zauzvrat utičemo na široki segment populacije u Evropi i zemljama u razvoju”, kaže druga.\nAli suprotno očekivanjima, ambasada SAD je otkrila da je njen najbliži saveznik po pitanju GM, kardinal Renato Martino, prvi čovek moćnog Papskog veća za pravdu i mir i čovek koji je najčešće predstavlja papu u Ujedinjenim nacijama, odustao od svoje podrške SAD.\n„Martinov zamenik nam je nedavno rekao da je tokom poslednje dve godine kardinal sarađivao sa ambasadom u Vatikanu po pitanju biotehnologije delom zato da bi kompenzovao sopstveno glasno protivljenje ratu u Iraku i njegovim posledicama – ne bi li sačuvao dobre odnose sa vladom SAD. Sudeći po našem izvoru, Martino više ne oseća potrebu za ovakvim pristupom“, kaže se u depeši.\nSem toga, depeše pokazuju kako diplomate SAD rade direktno za GM kompanije poput Monsanta. „Reagujući na nedavne hitne zahteve od strane državnog sekretara [španskog ministarstva za ruralne poslove] Josepa Puxeua i Monsanta, pošiljka zahteva obnavljanje podrške vlade SAD španskoj naučno utemeljenoj poziciji spram poljoprivredne biotehnologije posredstvom intervencije vlade SAD na visokom nivou.“\nTakođe je otkriveno da su Španija i SAD blisko sarađivale na ubeđivanju EU da ne pooštrava biotehnološke zakone. U jednoj depeši, ambasada u Madridu piše: „Ako Španija padne, ostatak Evrope će ići za njom.“\nDepeše pokazuju ne samo to da je španska vlada zatražila od SAD da izvrše pritisak na Brisel već da su SAD unapred znale kako će Španija glasati, čak i pre nego što je španska komisija za biotehnologiju podnela izveštaj.


STARE STAZE PRIJATELJSTVA Obnavlja se savezništvo Srbija i SAD | Happy BSC portal\nMMF PORUČIO DA IZMIRIMO STARE DUGOVE: Srbija HITNO da vrati Libiji 40,5 milio...\nSTARE STAZE PRIJATELJSTVA Obnavlja se savezništvo Srbija i SAD\n- Kome i zašto tačno može da smeta jačanje srpsko-američkih odnosa? Rešenje kosovskog pitanja, u kome Srbija ne bi, ovog puta sa razlogom, bila razočarana u Zapad, mala je cena za tako veliku dobit. Zdušno radim na tome - izjavila je Milićeva.\nGovoreći o NATO-u, ona je rekla da se zalaže za članstvo Srbije, ali samo verifikovano, na demokratski način.\n- Vojna neutralnost mimo EU zajedničkih politika je sasvim legitiman i pametan izbor za Srbiju u narednom periodu. Mnogo se može naučiti i saradivati sa Švedskom i Finskom, naprimer, od načina saradnje i NATO borbe protiv hibridnih pretnji, zaštite kritične infrastrukture, jačanja otpornosti stanovništva, koncept totalne odbrane - kazala je Jelena Milić.\nKomentarišući pritiske koje trpi Srbija jer se našla između Moskve i Vašingtona, o čemu je ranije govorila, i odgovarajući na pitanje koliko je stvarno prisustvo Rusije, a koliko SAD u Srbiji u ovom trenutku, ona je rekla da je Srbija vodila politiku "otvorenih vrata za mnoge oblike ruskog uticaja".\n- Ali, ruski uticaj ima i oblike i metode koje vlastima ne odgovaraju da idu direktno protiv njega, pre svega zbog pokušaja kompromisa sa Zapadom oko Kosova. CEAS je o svim oblicima tih mera penetracija kao sistema bezbednosti i veza takozvanih kremaljskih struktura pisao u uzveštaju ''Iz Moskve bez ljubavi'' i drago mi je što nas citira ugledni Karnegi oko toga - kazala je Milićeva.\nOdgovarajući na pitanje može li Srbija naposletku ostati neutralna, ili će se morati odrediti između Zapada i Rusije, ona je navela da se Srbija mora odrediti politički, a naravno da može, kao Švedska i Finska, biti neutralna.\n- Prvo da se reši Kosovo, da se demokratski izabere spoljnopolitička strategija neopterećena pitanjem Kosova, pa da se strategije nacionalne bezbednosti i odbrane s tom opredeljenom strategijom usklade, kao i sa objektivnom pretnjama, izazovima i resursima - zaključila je Jelena Milić.


Mali: Do 2025. godine svima priključak za vodovod i kanalizaciju\nSva beogradska domaćinstva će do 2025. godine imati priključak na vodovodnu i kanalizacionu mrežu, za šta će biti izdvojeno oko 575 miliona evra, predviđeno je strateškim planom koji je usvojila Skupština grada.\nPredstavljajući Plan, gradonačelnik Siniša Mali rekao je da je njegov cilj poboljšanje kvaliteta života Beograđana i standarda komunalnih usluga, zaštita prirodnih vodotokova i životne sredine, kao i povećanje atraktivnosti i tržišne vrednosti lokacija na široj teritoriji grada.\nOn je naglasio da će za realizaciju Plana biti izdvojeno oko 575 miliona evra, a da će novac biti obezbeđen iz budžeta grada, doprinosa Direkcije za građevinsko zemljište i izgradnju, iz budžeta JKP “Beogradski vodovod i kanalizacije” i javno-privatnih partnerstava, a “samo ukoliko bude neophodno iz kredita”.\n“Zato nastojimo da svaki dan privučemo nekog investitora, jer od naknade za građevinsko zemljište dobijamo novac koji mozemo da uložimo”, rekao je Mali.\nOn je objasnio da je Plan rađen nekoliko meseci i “posledica je terenskog rada”, odnosno razgovora za građanima od kojih više od polovine sa kojima se razgovaralo ima problema sa vodom i kanalizacijom.\nGradonačelnik je upozorio da sva kanalizacija ide u Savu i Dunav, što je veliki ekološki problem, koji će biti rešen izgradnjom pet fabrika za prečišćavanje voda, čija je izgradnja predviđena Planom.\n“Ovo nisu prazna obećanja, uložili smo do sada milijarde u izgradnju vodovodne i kanalizacione mreže. Ovo je prvi put da neko sistemski rešava ovaj veliki problem”, poručio je Mali ističući da do kraja godine počinju radovi na izgradnji neophodne infrastrukture u Sremčici, Leštanima, Barajevu, Rakovici…\nOn je najavio da će nadležni do proleća obići sve opštine i detaljno predstaviti dinamiku radova kako bi građani tačno znali kad će se i šta raditi.\nŠef odborničke grupe SNS Aleksandar Jovičić rekao je da gradonačelnik “navedenim planom piše stranicu istorije, jer je uvođenje kanalizacije u celom Beogradu ogroman uspeh”.\nPrema njegovim rečima, Plan “nije šarena laža, već realan plan koji do detalja predviđa kako će teći radovi i kako će se ulagati finansijska sredstva”.\n“Ako se setimo razorenog budžeta i kako se Beograd vodio, ovo je veliki uspeh s obzirom da projekat nije nimalo jeftin”, rekao je Jovičić ističući da je ponosan što je deo većine u Skupštini grada koja će konačno omogućiti da sva beogradska domaćinstva dobiju prioključak na vodovodnu i kanalizacionu mrežu.\n05.12.2015 u 08:58 / Odgovori


Zdravlje: Tim za antibiotike formiran u Kliničkom centru - BalkaniYUm.TV '); } //]]>\nTim za antibiotike formiran u Kliničkom centru\nKlinički centar Srbije saopštio je da se aktivno se priključio nacionalnoj Kampanji za racionalnu upotrebu antibiotika.\nKampanju vodi Ministarstvo zdravlja u cilju očuvanja efikasnosti antibiotika, smanjenja antimikrobne rezistencije, sprečavanja neželjenog produženja trajanja bolesti, smanjenja rizika od smrtnog ishoda i ukupnih zdravstvenih troškova za lečenje.\nPrve konkretne mere i niz aktivnosti Kliničkog centra Srbije pokrenuti su u Urgentnom centru, s obzirom da se u toj ustanovi leči najveći broj kritično obolelih pacijenata u Srbiji.\nZbog prirode osnovne bolesti i oslabljenog imunog sistema kod ovih pacijenata neophodna je pravovremena primena odgovarajuće antibiotske terapije.\nU Urgentnom centru, u decembru 2015. godine, formiran je multidisciplinarni Tim za kontrolu upotrebe antibiotika koji čine anesteziolog, infektolog, mikrobiolog, epidemiolog, farmaceut.\nOvaj tim se sastaje dva puta nedeljno i konzilijarno razmatra antibiotsku terapiju kritično obolelih pacijenta.\nAnalizira se svaki pacijent i insistira na individualnom terapijskom pristupu, a na osnovu multidisciplinarne analize članova tima.\nOsim toga, u Urgentnom centru je pojačan epidemiološki nadzor, kvalitet uzorkovanja materijala za mikrobiološku analizu je podignut na viši nivo, čime se direktno utiče i na dobijanje validnih mikrobiolških rezultata, ističe se u saopštenju.\nKCS planira uvođenje protokola adekvatne antibiotske profilakse i vodiča dobre prakse u terapiji infekcija, čime će se upotpuniti i unaprediti program aktivnosti protiv rastuće otpornosti bakterija na antibiotike, kaže se u saopštenju.


Šta nudimo? - DEČIJA LUKA - Dnevni dečiji boravak - Centar za edukaciju i unapređenje učenja\nObrazovanje u savremenom svetu u prvi plan stavlja učenje kao celoživotni proces sticanja kompetencija. One predstavljaju neophodan uslov za postizanje kako individualnog, tako i socijalnog ostvarenja pojedinca. Kojim to kompetencijama mladi moraju da ovladaju kako bi spremno dočkali izazove 21. veka? U našoj zemlji, a u skladu sa evropskim i humanističkim vrednostima, ključnim se smatra osam kompetencija:\nmatematičke, naučne i tehnološke kompetencije;\nučenje učenja, odnosno sposobnost da se efektivno upravlja sopstvenim učenjem;\ndruštvene i građanske kompetencije;\nosećaj za inicijativu i preduzetništvo i\nkulturološka osvešćenost i izražavanje.\nU Dečijoj luci prepoznali smo važnost holističkog pristupa problemu sticanja kompetencija i očuvanja dragocenih potencijala dece i mladih. Verujemo da je za celovit razvoj detetove ličnosti ključan integrisan pristup svih vaspitno-obrazovnih činilaca i delatnosti. Naša misija je da ponudimo stimulativno okruženje koje neguje urođenu detetovu radoznalost i potrebu da otkriva, isptražuje i stvara. Jer, da bi se snašlo u nepredviđnim situacijama koje život nosi, ono mora razmišljati stvaralački, biti kreativno i aktivno. Smatramo da je naš najveći uspeh ukoliko očuvamo, usmerimo ili ponovo probudimo ovu prirodnu detetovu otvorenost, a u cilju emancipacije njegove ličnosti i formiranja identiteta.\nStoga smo okupili tim stručnjaka iz različitih oblasti, spremnih da kroz posvećen rad i inovativne metode razvijaju kod dece niz važnih osobina i sposobnosti. U afirmativnoj i toploj atmosferi, oni svojim polaznicima pristupaju individualno i postaju njihovi saradnici u procesu sticanja znanja, formiranja zdravih navika i timskog duha.\nU zavisnosti od detetovih afiniteta i Vaših potreba, nudimo različite vrste usluga u sredini povoljnoj za napredovanje kroz intelektualni, fizički, socijalni i emocionalni razvoj. Bilo da se odlučite da Vaš dete provodi vreme u našem dnevnom boravku, ili da učestvuje u nekim od brojnih dodatnih aktivnosti, prepoznaćete Dečiju luku kao autentično mesto življenja, igre, učenja i razvoja.


Banka Srpske ide u likvidaciju, oduzeta joj dozvola za rad - Biznis Info\nBanka Srpske ide u likvidaciju, oduzeta joj dozvola za rad\nBy BiznisInfo on\t 04/05/2016 Banke\nAgencija za bankarstvo Republike Srpske donijela je rješenje o oduzimanju dozvole za rad Banci Srpske, te je pokrenula postupak likvidacije. Oduzimanjem dozvole Banci Srpske je zabranjeno bavljenje svake bankarske djelatnosti, u skladu s članom 87. Zakona o bankama RS-a.\nKako prenosi portal Capital.ba likvidaciju i oduzimanje dozvole Banci Srpske predložio je privremeni upravnik banke Petar Mićić u izvještaju koji je dostavio Agenciji 5. aprila.\nU tom izvještaju je konstatovano da se stanje u banci ne može poboljšati u mjeri da ispunjava minimalne uslove kapitala. Agencija se poziva na konstataciju Mićića da akcionari nisu ispoštovali rok koji je Agencija odredila za dostavljanje konačnog plana aktivnosti za sprovođenje neophodnih mjera za otklanjanje nepravilnosti u poslovanju banke i poboljšanje njenog finansijskog stanja sa utvrđenim rokovima za sprovođenje tih aktivnosti.\n“Privremeni upravnik je u svom izvještaju konstatovao da je banka nesolventna i da postoje uslovi za oduzimanje dozvole za rad i pokretanje postupka likvidacije u njoj”, navodi se u rješenju Agencije.\nRješenje je doneseno 27. aprila, a na snagu stupa danom objavljivanja u Službenim novinama.\nUkupni depoziti u Banci Srpske iznose oko 150 miliona maraka, od čega su osigurani oko 55 miliona maraka. Nakon što i zvanično bude pokrenuta likvidacija sigurno će biti isplaćeno 55 miliona KM osiguranih depozita, jer se radi u ulozima građana i firmi čiji pojedinačni iznosi ne prelaze 50.000 KM i čiju isplatu garantuje Agencija za osiguranje depozita BiH.\nPreostalih 95 miliona KM koji nisu osigurani biće isplaćeno u skladu sa raspoloživim novcem od naplate kredita i prodaje imovine banke. Među neosiguranim depozitima najviše je novca javnog sektora, piše Capital.ba.\nAgencija za bankarstvo RS uvela je privremenu upravu u Banku Srpske 16. novembra prošle godine zbog toga što nije radila u skladu sa Zakonom o bankama RS i drugim zakonskim i podzakonskim propisima. Od tada su i blokirani svi depoziti u ovoj banci.\nNjemačka industrijska proizvodnja u padu\nVlada KS: Za pomoć privredi 149 mil. KM


Respawn Entertainemnt - RUR Esports\nGepard Octane je stigao u Apex\nAko ste mislili da Octane nikako ne može da bude brže nego što je do sada bio, prevarili ste se, pošto je stigao Cheetah Octane skin, koji ga pretvara u geparda. Ovaj skin smo mogli da vidimo još kada je…\nIgra Respawn Entertainment-a je dostigla cifru od milijardu dolara zarade. Besplatni Battle Royale je eksplodirao u toku ove finansijske godine i doneo kompanijama 600 miliona dolara pre okončanja finansijske godine 30. juna. Apex se iznenada pojavio na gejming sceni i…\nApex Legends nastavlja da raste u popularnosti, o čemu svedoči i njegov novi pik istovremenih igrača na Steam platformi – 198,235. Apex Legends se pojavio na Steam-u 5. novembra prethodne godine, i od tada je uspeo da izgradi veoma stabilnu…\nFoto: Repsawn Entertainemnt\nNovi Apex Legends lik, Fuse, je panseksualac\nKrajem prošlog meseca smo otkrili kako će izgledati novi Apex Legends junak, Fuse, koji je 2. februara stigao zajedno sa 8. sezonom, da bi nekoliko dana kasnije Respawn Etnertainment potvrdio da je on panseksualac. Iako mnoge fanove ove informacija nije…


Srbija ima čvrsto partnerstvo sa Italijom u prilog čemu govori to da se iz godine u godinu ostvaruje rekordna spoljnotrgovinska robna razmena dve zemlje, da su italijanski investitori među vodećim u našoj zemlji i da zapošljavaju oko 25.000 ljudi. Ovakva uspešna saradnja poslovne zajednice dve zemlje je važan razlog zašto se "eKapija" odlučila da zajedno sa ICE-Italijanskom agencijom za spoljnu trgovinu kreira četiri Specijalna izdanja "Italija-zemlja partner" koja zavređuju pažnju svih korisnika našeg portala... više\nGiuseppe Manco, ambasador Italije u Srbiji\nDragi čitaoci eKapije,\nZadovoljstvo mi je da doprinesem ovom, prvom izdanju biltena koji je objavljen u saradnji ICE-Italijanske agencije za spoljnu trgovinu, o... više\nPlodovi italijansko-srpskog partnerstva - Poljoprivreda jedan od glavnih aduta za unapređenje saradnje\nItalija je jedan od najznačajnijih spoljnotrgovinskih partnera Srbije, a predstavnici Ministarstva poljoprivrede Srbije, udruženja i organizacija iz Srbije i Italije ističu da su u ekonomske odnose dve zemlje uključeni svi sektori agro biznisa, ali da ima prostora za dalje unapređenje saradnje i da za to postoji interesovanje... više\nGiovanni Mafodda, direktor ICE Beograd - Postoje brojne mogućnosti za saradnju u svim sektorima privrede\nSlobodan Cvetković, direktor Novosadskog sajma - Italijani predstavljaju najsavremeniju opremu na Sajmu poljoprivrede\nKoje italijanske firme možete pronaći na Sajmu poljoprivrede?\nRast tržišta poljoprivredne mehanizacije u 2016. - Ključ uspeha u zajedničkom delovanju kompanija\nItalijanska kreditna linija - Privrednicima u Srbiji na raspolaganju još 12,4 mil EUR\nIzvozni uspeh "Agroglobe" - Kako je novosadska kompanija ostvarila saradnju sa Italijanima?\nPoljoprivreda - izvozni adut\nItalijanska vina - od krize do svetskog trona\nNema te priče o Italiji i vinu koja neće početi ili završiti starom latinskom poslovicom In vino veritas! Za Italijane je jedina istina da je njihovo vino najbolje, a sudeći po zainteresovanosti u svetu za njihova vina, mnogi to mišljenje dele. Italija je ponovo na svetskom vinskom tronu – i kao izvoznik i kao proizvođač.... više\nZdrava hrana na prvom mestu - Okretanje ka organskim pastama, pirinču, medu, sirevima\nKada je u pitanju organska poljoprivreda i prehrana, Italija je poslednjih godina zaista načinila krupne korake, i u istom ritmu i dalje korača. Na to ukazuju brojne statistike, a pre svega velika promena u ponašanju Italijana u odnosu na način ishrane i zainteresovanost poljoprivrednika za organsku proizvodnju. Od početka 21.... više\nZvezda italijanskog izvoza\nParadajz i proizvodi od paradajza su zvezda italijanskog agro-izvoza. Uprkos jakoj međunarodnoj konkurenciji, dve tone težak izvoz doneo je zemlji prihod od 1,5 mlrd EUR. Oko 60% proizvodnje, prema završnim podacima za 2014. godinu otišlo je na izvoz, a ostatak je bio sasvim dovoljan da podmiri potrebe domaćeg tržišta, ukazu... više\nElektronsko "njuškalo" brine o bezbednosti hrane\nNjeno veličanstvo - maslina


Marin Le Pen prvi put vodi u jednom od francuskih regiona - 20.06.2021, Sputnik Srbija\nDesničarska francuska partija Nacionalni zbor Marin le Pen vodi u prvom krugu regionalnih izbora u regionu Provansa-Alpi-Azurna obala oko Marseja, pokazuju... 20.06.2021, Sputnik Srbija\nTjeri Marijani iz Nacionalnog zbora osvojio je 33 odsto glasova, pokazala je izlazna anketa, tri odsto više od Renoa Muselijea iz stranke Republikanci, koja je sklopila savez sa partijom francuskog predsednika Emanuela Makrona Republika u pokretu, preneo je Rojters.Prema podacima dve izlazne ankete, partija desnog centra Republikanaci nalazi se na prvom mestu u prvom krugu regionalnih izbora u severnom regionu Ot-de-Frans, gde vodi ispred krajnje desničarskog Nacionalnog zbora.Prema podacima anketne agencije Elabo, izlaznost širom zemlje je na rekordno niskom nivou, sa stopom uzdržanih od 68,5 procenata, jer su se glasači radije odlučili da uživaju u sunčanom danu posle višemesečnih ograničenja zbog kovid-19, navodi RojtersDrugi krug regionalnih izbora biće održan 27. juna.Regionalni izbori su test popularnosti liderke desnice Marin Le Pen i njenog umerenijeg imidža, manje od godinu dana pre narednih predsedničkih izbora.Socijalisti i konzervativni republikanci , koji su dominirali francuskom politikom do poraza 2017. godine i dalje se dobro drže na regionalnom nivou.Svako od njih trenutno drži vlast u pet regiona, od ukupno 18.Nacionalni zbor je u poziciji da osvoji vlast u najmanje jednom regionu, što bi bilo prvi put u istoriji Francuske.Mnogi u Francuskoj vide regionalno glasanje kao korak ka Jelisejskoj palati za Marin le Pen, koja je 2017. godine izgubila na izborima upravo od Makrona, naveo je "Juronjuz".\nvesti, svet, marin le pen, izbori, francuska\n23:20 20.06.2021 (Osveženo: 01:35 21.06.2021)\nDrugi krug regionalnih izbora biće održan 27. juna.\nLe Penova je, kako se navodile ankete, rame uz rame s Makronom, preneo je evropski "Politiko".\nSocijalisti i konzervativni republikanci , koji su dominirali francuskom politikom do poraza 2017. godine i dalje se dobro drže na regionalnom nivou.\nMnogi u Francuskoj vide regionalno glasanje kao korak ka Jelisejskoj palati za Marin le Pen, koja je 2017. godine izgubila na izborima upravo od Makrona, naveo je "Juronjuz".


Selektor Davor Dominiković pozvao je našeg Bornu i na ovotjedne pripreme u Poreču ( od 08-do 14.travnja) , u okviru kojih su naši igrali i dvije prijateljske utakmice protiv reprezentacije Španjolske . Naši su najprije pobijedili i Španjolce rezultatom 36:32 , a potom su u drugoj utakmici poraženi 27:32.\nU prvoj utakmici Borna je igrao nekoliko minuta i nije se upisao u listu strijelca, dok je u drugoj utakmici imao više nego solidan učinak. U 30-tak minuta provedenih na terenu upisao je 3 gola i izborio 2 sedmerca .\nDrugom pozivu izbornika Davora Dominikovića prethodila je i sjajna Bornina statistika na utakmici Spačva - Poreč .Doduše vinkovački klub izgubio je tu utakmicu (24:25), ali je Borna odigrao do sada svoju najbolju utakmicu postigavši sedam golova od devet pokušaja , izborio 4 sedmerca i zaradio tri-četiri isključenja !\nSa Bornom su u Juniorskoj reprezentaciji još dvojica rukometaša 'Spačve' - Ereš i Raguž


Komitet za prisilne nestanke: Srbija da procesuira odgovorne za prisilne nestanke i zaštiti prava žrtava - Fond za humanitarno pravo/Humanitarian Law Center/Fondi për të Drejtën Humanitare | Fond za humanitarno pravo/Humanitarian Law Center/Fondi për të Drejtën Humanitare\n/Informisanje/Vesti/Komitet za prisilne nestanke: Srbija da procesuira odgovorne za prisilne nestanke i zaštiti prava žrtava\nNa sednici Komiteta Ujedinjenih nacija za prisilne nestanke održanoj 4-5. februara 2015. godine razmatran je Inicijalni izveštaj Srbije o primeni Međunarodne konvencije o zaštiti svih lica od prisilnih nestanaka (Konvencija), nakon čega su objavljeni zaključni nalazi koji se odnose na primenu Konvencije i preporuke za dalje postupanje u cilju njene adekvatne primene.\nKako navodi organizacija Amnesty International, obim preporuka Komiteta upućenih Srbiji otkrivaju njen neuspeh da ispuni svoje obaveze u skladu sa Konvencijom, koju je ratifikovala 2011. godine: niti je Srbija privela pravdi sve odgovorne za prisilne nestanke, niti je zaštitila prava žrtava prisilnih nestanaka i članova njihovih porodica.\nPrema nalazima Komiteta, Srbija treba da osigura da svi slučajevi prisilnih nestanaka budu u potpunosti i nepristrasno istraženi bez odlaganja, a da svi odgovorni – uključujući komandni kadar i civilne lidere – budu kažnjeni u skladu sa težinom počinjenog zločina. Komitet je posebno naglasio potrebu da se pravdi privedu svi odgovorni za transport tela kosovskih Albanaca na tajne lokacije u Srbiji.\nKomitet je takođe naglasio obavezu Srbije da zaštiti prava porodica nestalih, te je preporučio uvođenje sveobuhvatnog i rodno senzitivnog sistema reparacija i pristup medicinskoj i psihološkoj rehabilitaciji svima koji su pretrpeli štetu kao direktnu posledicu prisilnog nestanka. Među merama koje Srbija treba da preduzme je i uključivanje zaštite prava porodica žrtava nestalih u postojeći Nacrt zakona o pravima boraca, vojnih invalida, civilnih invalida rata i članova njihovih porodica.\nRazmatrajući probleme koji otežavaju napredak u sprovođenju istraga, Komitet je preporučio Srbiji da Tužilaštvu za ratne zločine obezbedi dovoljno ljudskih, tehničkih i finansijskih resursa, kao i da u civilnim i vojnim službama suspenduje one pojedince za koje postoji sumnja da su učestvovali u izvršenju prisilnog nestanka. Komitet je pozvao Srbiju i da sprovede istragu o svim slučajevima zastrašivanja i pretnji svedocima ratnih zločina, te da osnaži Jedinicu za zaštitu svedoka kako bi se garantovali najviši standardi zaštite svedoka.\nAlternativni izveštaj o primeni Međunarodne konvencije o zaštiti svih lica od prisilnih nestanaka Komitetu su dostavili Fond za humanitarno pravo (FHP) i Amnesty International. FHP je u svom izveštaju ukazao na neadekvatan zakonski okvir koji se odnosi na pravni položaj nestalih osoba i njihovih porodica u Srbiji, neefikasnu sudsku zaštitu prava na naknadu štete porodica prisilno nestalih, kao i na nedostatak istraga o slučajevima sakrivanja tela kosovskih Albanaca u masovnim grobnicama u Srbiji.


Šveđani jači od slovačkog bunkera VIDEO\nIzvor: B92, 18.Jun.2021, 14:11\nTrijumf Skandinavaca je sasvim zaslužen, ako se ima u vidu sve što smo videli tokom 90 minuta meča u Sankt Peterburgu.\nSada su došli do četiri boda, prvog mesta u grupi i u poslednjem kolu će protiv Poljske igrati za što bolju poziciju pred nokaut fazu.\nSa druge strane, Slovacima se nije isplatila defanzivna taktika, ostali su na tri boda i moraće protiv Španaca >> Pročitaj celu vest na sajtu B92 << da ostanu neporaženi kako bi se nadali prolasku u osminu finala.\nSve utakmice poslednjeg kola grupe E igraju se u sredu, u Sevilji i Sankt Peterburgu.\nŠvedska je počela ofanzivnije, ali ništa vredno pomena nisu uradili u prvom poluvremenu.\nNi Slovaci se nisu naigrali, ali se mora priznati da su dobro kontrolisali sredinu terena i tako upasivili sve pokušaje protivnika.\nTek u drugom poluvremenu se rasplamsala borba, a uzbuđenja su najavile dve spektakularne odbrane oba golmana.\nNajpre se na jednoj strani istakao Robin Olsen, a potom je još bolju bravuru priredio Martin Dubravka i pobrao mnoge uzdahe na stadionu.\nU tim momentima razigrao se Aleksander Isak, te je u 71. minutu promešao nekoliko igrača Slovačke, namestio se i gađao bliži ugao, ali je tamo ponovo bio Dubravka.\nIpak, to je bio samo uvod u njihov duel pet minuta kasnije koji je okončan penalom za Švedsku. Isak je prvi stigao do lopte, golman Slovaka skrivio najstrožu kaznu, a siguran sa 11 metara bio je Emil Forsberg.\nPosle gola su se Šveđani povukli i odlučili za odbranu teško stečenog vođstva, u čemu su i uspeli, te su posle dva meča na šampionatu i dalje bez primljenog gola.\nSva dešavanja pratićemo u Live BLOG-u na B92.net:


VREDNA DONACIJA EKONOMSKOJ ŠKOLI – Barijere\n27/09/2021 27/09/2021 barijereLeave a Comment on VREDNA DONACIJA EKONOMSKOJ ŠKOLI\nEkonomska škola u Kragujevcu dobila je vrednu donaciju Eurobanke u okviru projekta “Škola kao nacrtana za Vas.” Primopredaji je pored Branka Ružića prvog potpredsednika Vlade Srbije i ministra prosvete, nauke i tehnološkog razvoja i Slavice Pavlović predsednika izvršnog odbora Eurobanke, prisustvovao Ivica Momčilović zamenik gradonačelnika. Banka je učenicima ove škole obezbedila 25 računara sa odgovarajućim serverom i drugom vrednom opremom za Bankarski kabinet i kabinet za Obuku u osiguravajućem društvu. Vrednost donacije je 1, 2 miliona dinara, a sredstva su prikupljena od transakcija izvršenih humanitarnom Mastercard kreditnom karticom „Eurobank Veliko srce“.\nOvo je veoma važna donacija za Ekonomsku školu u Kragujevcu i zahvalni smo Eurobanci koja je prepoznala potrebe našeg školskog sistema i odlučila da ulaže u obrazovanje mladih, istakao je Ružić. Oprema koja je dodeljena ovoj školi biće velika podrška učenicima, koji će nakon školovanja biti spremniji za tržište rada. Zajednički cilj svih nas je da radimo na obezbeđivanju kvalitetnih uslova za rad i učenje.\nEkonomska škola u Kragujevcu izabrana je na internom konkursu Eurobanke, koju su za donaciju predložili zaposleni u ovdašnjoj ekspozituri.\nVerujemo da su mladi ljudi najveća pokretačka snaga jednog društva i da ih je potrebno na vreme usmeriti i obezbediti im adekvatne uslove za razvoj i napredak. Veoma smo ponosni što i u ovako izazovnim vrmenima možemo da doprinesemo njihovom profesionalnom razvoju uz veliku podršku Ministarstva prosvete, nauke i tehnološkog razvoja, kao i klijenata korisnika humanitarne Mastercard kreditne kartice, poručila je Slavica Pavlović predsednik Izvršnog odbora Eurobanke. Do sada smo kroz projekat „Škola kao nacrtana za Vas“ uložili više od 7,2 miliona dinara i na taj način obezbedili kvalitetnije obrazovanje učenika ekonomskih škola u Srbiji.\nZahvaljujući se Eurobanci na donaciji, Ivica Momčilović zamenik gradonačelnika je rekao da će se grad Kragujevac potruditi da dostigne sve one standarde koje banka postavlja na ovaj način u Ekonomskoj školi. U budžetu grada, za obrazovanje je opredeljeno 1,6 milijardi dinara, podsetio je Momčilović. Najveći deo tih sredstava 1,1 milijardu usmeravamo u predškolske ustanove i predškolsko obrazovanje. Pedagoški deo nastave u srednjim školama je na visokom nivou, ali informatički moramo da podignemo za lestvicu više. Godišnje grad za srednje obrazovanje izdvaja 190 miliona dinara i najveći deo odlazi na stalne troškove i tekuće održavanje. Potrudićemo se da kroz investiciono ulaganje više novca izdvojimo za nove tehnologije, kao u srednjim tako i u osnovnim školama, naglasio je Momčilović.\nNadam se da će učenici i profesori na najbolji mogući način iskoristiti privilegiju rada i učenja u ovakom opremljenim kabinetima, kazao je direktor škole Ivan Božović i izrazio uverenje da će nova oprema doprineti većoj zainteresovanosti i motivaciji učenika za rad, učenje i sticanje novih nanja.\nInače, zahvaljujući saradnji Eurobanke sa izdavačkom kućom Laguna, svim đacima Ekonomske škole obezbeđen je popust za kupovinu knjiga, kao i gift programa u knjižari Delfi u Kragujevcu.\nОБАВЕЗНЕ МЕРЕ ЗАШТИТЕ ЗА КРАГУЈЕВЧАНЕ\n01/07/2020 01/07/2020 barijere\nI TIŠINA SVOJE ZVUKE IMA


Hvala na podršci koju pružate Srbiji na evropskom putu: Susret Vučića i Micotakisa u Njujorku - Telegraf.rs\n24/09/19 | 00:40 ≫ 12:02\nSastanak sa Micotakisom jedan je u nizu bilateralnih susreta predsednika Srbije, koje će imati tokom boravka u SAD, gde učestvuje na 74. zasedanju Generalne skupštine UN\nSusret grčke i srpske delegacije u Njujorku - Foto: Tanjug/Predsedništvo Srbije\nPredsednik se o ovom susretu oglasio i na Intagram profilu @buducnostsrbijeav gde se Micotakisu i grčkom narodu zahvalio na podršci koju pružaju Srbiji na evropskom putu, ali i na podršci dijalogu Beograda i Prištine.\n- Srpski i grčki narod vezuje iskreno prijateljstvo. Hvala na podršci koju pružate Srbiji na evropskom putu, kao i na podršci dijalogu Beograda i Prištine - stoji u objavi.\nOn je rekao i da je njegova molba da Grčka ne menja stav o kosovskom pitanju.\n- Moja molba je da Grčka ne menja svoj stav o nepriznavanju samoproglašene nezavisnosti Kosova jer je to za Srbiju od presudnog značaja - zaključio je Vučič.


Petković sa finskim diplomatom o situaciji na KiM - Kancelarija za Kosovo i Metohiju, Vlada Republike Srbije\nNaslovna » Aktuelno » Vesti »Petković sa finskim diplomatom o situaciji na KiM\nPetković sa finskim diplomatom o situaciji na KiM\nDirektor Kancelarije za Kosovo i Metohiju dr Petar Petković razgovarao je danas sa podsekretarom za spolјnu i bezbednosnu politiku Ministarstva spolјnih poslova Finske Kajem Sauerom, koga je upoznao sa političko-bezbednosnom situacijom i položajem srpskog naroda na Kosovu i Metohiji.\nPetković je istakao da su napadi na srpski narod u pokrajini svakodnevni, ali da je broj incidenata, usmerenih prema Srbima, u poslednje vreme vidno povećan.\nDirektor Petković se posebno osvrnuo na nelegalne upade teško naoružanih specijalnih jedinica Kosovske policije ROSU na sever Kosova i Metohije, podsetivši da su se te jedinice, 13. oktobra, deveti put, bez odobrenja našle na severu pokrajine. Tada su pripadnici ovih snaga pucali iz vatrenog oružja na goloruki narod i tom prilikom je teško ranjen Srećko Sofronijević, Srbin iz Zvečana, naglasio je direktor Petković.\nDanašnja izjava glavnog pregovarača Prištine, Besnika Bislјimija, da neće doći do formiranja Zajednice srpskih opština, pokazuje da Priština ne želi normalizaciju odnosa u pokrajini i da sve čini da zatvori vrata dijalogu, konstatovao je direktor Petar Petković.\nBeograd će se, kao i do sada, dosledno i iskreno zalagati da se do normalizacije prilika u pokrajini dođe mirnim putem i dijalogom, međutim na strani vladajuće većine u Prištini tu volјu i spremnost do sada nismo videli, zaklјučio je direktor Kancelarije za Kosovo i Metohiju dr Petar Petković.


10 pronalazaka koji su promenili istoriju automobilske industrije - Auto Republika\nNjegovo veličanstvo automobil, stvar oko je smo okupljeni u AutoRepublici, nikada nije prestao da evoluira i unapređuje se od samih početaka. U mnogim slučajevima, evolucija je bila motivisana povećanom potrebom za bezbednost i komfor putnika.\nEvo liste od 10 pronalazaka koji su promenili automobilsku istoriju zauvek:\nPrvi “moderan” vazdušni jastuk se pojavio u praktičnoj upotrebi 1981. na tada novoj generaciji Mercedes-Benza S klase. Od tada, nije prestao da evoluira. Volvo 850 je 1994. uveo bočne i zavesaste vazdušne jastuke, a dve godine kasnije i vazdušne jastuke za zaštitu kolena. Ford je 2009. bio prva marka koja je koristila vazdušne jastuke za zaštitu pešaka. U slučaju sudara, hauba vozila se podiže i aktivira se vazdušna zavesa da bi se ublažila posledice udara.\nAutomatsko kočenje u slučaju nužde sa detekcijom pešaka\nPrvi sistem ovog tipa za eksploataciju u urbanim uslovima vožnje se pojavio na Volvoovim vozilima pre deset godina. U to vreme, korišćena je infra-crvena laserska kamera, sposobna da inicira samostalno kočenje vozila pri brzinama ispod 30 km/h, kao i da pomogne pri izbegavanju ili ublažavanju sudara.\nOd tada, ovi sistemi su nastavili da evoluiraju, da bi danas modeli poput Mercedes-Benza E i S klase bili sposobni da samostalno koče pri brzinama od 200 km/h, kombinujući podatke kamere sa velikim dometom i stereoskopskih kamera, u cilju detekcije pešaka i izbegavanja kontakta.\nGlavna funkcija ovog sistema je da, pored održavanja konstantne brzine, može da ubrza ili usporava u zavisnosti od uslova u saobraćaju. Koristi dalekometne radare i kameru koja je obično pozicionirana u masci hladnjaka ili unutrašnjem retrovizoru. Adaptivni tempomat je počeo da biva popularan pre deset godina, a usput je postao osnova za autonomne sisteme vožnje.\nSistem autonomne vožnje\nOvo je nova tehnologija koju eksperti u okviru automobilske industrije posebno ističu, kao budućnost sistema prevoza. Neki automobili iz premijum klase, poput Audija, BMW-a, Mercedes-Benza, Tesle i Volvoa je već koriste. Tenutno, jedan od najnaprednijih sistema autonomne vožnje (nivoa 3) je onaj čije usluge koristi Audi A8.\nIngolštatska limuzina može da se kreće bez uplitanja vozača, i to do brzine od 60 km/h, zahvaljujući sofisticiranom sistemu koji analizira okolni saobraćaj. Pored toga, sistemi poput ovog su takođe sposobni da menjaju brzinu kretanja u skladu sa saobraćajnom signalizacijom, kao i da automatski izvrše manevre poput promene vozne trake.\nSistem upravljanja na sva četiri točka\nKo bi drugi bio prvi nego Mercedes… Nemački gigant je prvi put uveo ovu tehnologiju u jedno vojno vozilo, VL 170, tokom tridesetih godina prošlog veka. Ona je omogućavala sistemu upravljanja da zakreće kako prednje, tako i zadnje točkove, i to u suprotnom smeru, na taj način značajno redukujući radijus zaokreta.\nPrvi civilni model koji je usvojio ovaj sistem, sa elektronskom kontrolom, bila je Honda Prelude iz 1988. Tokom devedesetih godina, Citroen ga je takođe primenio na svom ZX-u, koji je imao zadnju osovinu koja je bila sposobna da iskoristi prednosti inercije koju generišu krivine i prenese je na zadnje ogibljenje generišući pravolinijski efekat.\nNekoliko godina kasnije, Renault je implementirao ovaj sistem na Lagunu GT, lansiranu 2007. Danas ovu tehnologiju koriste mnogi sportski automobili da bi poboljšali performanse, a možda je najpoznatiji Porsche 911.\ntags: air bags audi autonomna vožnja esp izdvojeno jensen Mercedes-Benz packard volvo\nprevious Ford patentirao još jednu bisernu ideju\nnext Tehnologija samoregenerišućeg laka na karoseriji ušla u primenu\nДобар чланак, највише ми се свидео део о дизел мотору.Пошто код нас у Србији увек био проблем новчаних средстава, ликвидних и цене енергената – горива, увек дајем предност дизелу..\nMislim da ovde pocasno mesto zauzimaju VW i Bosch kao nekrunisani kraljevi promocije vozila na isključivo električni pogon. Oni su dali ogroman doprinos daljem pravcu razvoja auto industrije.


"Posramljen sam kao australijski sportista jer znam šta je Đoković uradio za nas": Kirjos ostavio bez teksta rečima o Novaku - Sportal\nS. P. - Vest objavljena: 11:39 - 11.01.2022\nAustralijski teniser Nik Kirjos ne prestaje da pruža podršku Novaku Đokoviću.\nUprkos tome što kroz karijeru Australijanac nije uvek imao stavove koji se poklapaju sa srpskim teniserom, ali je u svom haosu oko učešća na predstojećem Australijan openu stalno isticao koliko je bitno da se Đoković pojavi na tom turniru.\nU poslednjih nekoliko dana Kirjos je više puta ostavljao pozitivne komentare na račun prvog reketa sveta, a nakon odluke suda da srpski teniser ponovo dobije svoju vizu Australijanac se ponovo oglasio.\n- Znamo da mediji vole da naprave haos, osetio sam to na svojoj koži, a isto se dešava i sa Novakom. Iskreno, osećam se posramljeno kao australijski sportista koji zna šta je taj čovek uradio za nas i sport, rekao je Kirjos, koji je dodao da čelnici njegove države nisu reagovali kako treba:\n- Mislim da nismo na pravi način kontrolisali situaciju, a mediji to vole, oni vole da nas podele, završio je Australijanac.\nNovak Đoković je po dolasku u Melburn bio smešten u pritvor, pa migrantski hotel jer mu je odbijana viza zbog papirologije. Na sudu je dokazao da je imao sve potrebne papire za medicinsko izuzeće, te je federalni sud odlučio da mu bude vraćena viza te je sada slobodan čovek u Melburnu - sve do odluke imigracionog ministra Aleksa Hoka koji ima diskreciono pravo da zatraži novo deportovanje Srbina.\nTenis Nik Kirjos Novak Đoković Australijan open


Agencija za informatičke i komunikacione usluge „ AIKU“ s.p. - Gradiska.ba - najveći i najpotpuniji biznis direktorijum\nAgencija za informatičke i komunikacione usluge „ AIKU“ s.p.\nAgencija za informatičke i komunikacione usluge „ AIKU“ s.p. POTVRĐENO\nCijeli svijet jednim klikom\nAIKU – Agencija za informatičke i komunikacione usluge želi da kroz svoj rad podigne na viši nivo informatička znanja društva kroz unapređenje znanja naših korisnika i zaposlenika, obezbjedi nove tehnologije na tržištu, kvalitetno edukuje što veći broj građana kao i da poboljša kulturu poslovanja.\nNaša vizija je da budemo sinonim za firmu koja stalno postavlja više standarde kako u oblasti informatičko – komunikacionih tehnologija, trgovine i edukacije, tako i u oblasti življenja i koja, ne samo da uvodi nove navike i trendove, nego ih i predviđa i kreira. Da budemo sinonim za firmu koja posluje u dosluhu s vremenom koje dolazi.\nopstanak i razvoj firme na tržištu\npodizanje nivoa znanja kod korisnika i zaposlenika\nvisok nivo usluge i poslovanja\npoboljšanje života zaposlenika\nsaradnja sa velikim brojem firmi iz okruženja\nMitropolita Georgija Nikolajevića 32, Gradiška, Bosnia and Herzegovina